އަސްކަރިއްޔާ ދިފާޢުކޮށްނުދެވި، ދައުލަތަށް ވެވޭނެ ދިފާޢުއެއް ނޯންނާނެ!\nގައުމީ ދިފާޢުގައި ފުރާނައިން ގުރުބާންވުމަށް އަހުދު ކަށަވަރުވެ ތިބި ދިވެހި ސިފައިންގެ އަޒުމަށް ތަކުރާރުކޮށް މިދޭ ފިކުރީ ހަމަލާ މިހާރު މިވަނީ އާދައިގެ ކަމަކަށް ވެފައި\nމީގެ 33 އަހަރު ކުރިން، ދުޝްމަނުން ވައްޓާލި ބާގަނޑުން، ދިފާއުގައިދިން އަވަސް ކުއްލި ހަމަލާއިން ދިވެހި ސިފައިންގެ ކުޅަދާނަކަން ސާބިތުކޮށްދިން\n25 މާރޗް 2021 | ބުރާސްފަތި 14:08\nރައީސް ޞާލިހު ސިފައިންނާ ބައްދަލުކުރެވުމަށް ބޭއްވި ރަސްމިއްޔާތުގެ ތެރެއިން\nއެއީ މީގެ 33 އަހަރު ކުރިން އައި ނޮވެމްބަރުމަހެއްގެ2ވީ ބުދަ ދުވަހެވެ. ދުވަހުގެ އިރުއޮއްސި، އިރުދަމާ މެންދަމާ ފުރަދަމަށް، ފުރަމާލެ ފުރޮޅިގެންދިޔައީ، ފާއިތުވި އެތައްހާސް ރެއާ އެއްގޮތަށެވެ. ވެރިރަށް މާލެ އޮތީ، މަސަލަސްކަމާއި އަމާންކަމުގެ ގަހަނާއިން ޒީނަތްވެފައިއޮތް ތާއަބަދުގެ ހިތްގައިމު މާލޭގެ ގޮތުގައެވެ.\nރަށް ނިދާ، ފައި ހިލަވަޅުއޮބި، އެމެންދަމުގެ ކަންނެތް ލަސްރޯޅީގެ މަޑުފިންޏެއްގައި ރޭދިޔައީ ނިމެމުންނެވެ. ތަންމަތިތައް މަސަލަސްވެ ހިއްސުތަކާއި އިހުސާސްތަކާ ވަކިން، ހަށިތައް ގެނބިގޮސްވީ ނިދީގެ އެންމެފުން ކަނޑުގެ އަޑީގައެވެ. ކުއްލިއަކަށް އަރައިގެން ދިޔައީ މޭތައް ވިރިގެންދާ ފަދަ ބާރުގަދަ އަޑުފައްގަނޑެކެވެ. ފައިދަށުން ބިންގަނޑު ލޫދިގަތް ފަދަ ގުޑުމެކެވެ. އަލިފާނުގެ ބިޔަ ހުޅުދާން ރާޅެއްގެ އަލިގަނޑު އަރައިގެން ދިޔައެވެ. އެއާއެކު މުޅި ސަރަހައްދު އޮލަކޮށް ހިރަފުހާއި ދުމުގެ ތެރެއިން ބުރުއްސައިގެން އެ ދިޔައީ ސިފައިންގެ މަރުކަޒުގެ މައިފާރެވެ. ބަނޑޭރިގޭގެ ހުޅަނގުދެކުނު ކަންމަތިން ވައްޓާލި ބިޔަތަންގަނޑުން އުފެއްދި ހާމަކަން ބޮޑު އެ ބާގަނޑުން ފަޅިސިކުންތެއް ނުދީ މެޝިން ބަޑީގެ ގަދަ އަޑުފައްގަނޑާއެކު ރައްދު ހަމަލާ ދޭންފެށިއެވެ. ޖަހާލި އެސްފިޔައެއްގެ އަވަސްމިނުގައި, ވިދާލި ވިދުވަރެއްގެ ބާރުމިނުގައި, ވަރުހުރި ވަޒަންތައް އެބާގަނޑުން ބޭރަށް އޮއްސައި، އުދުއްސާލިއެވެ.\nވިންދަކަށް ޖެހިލާނެ ތަންވަޅެއް ނުމެދީ، ތޮރުފި އުނދުޅިއަކަށް ހަދައި އެ ވައްޓާލި މުޑުދާރު ފުރާނަ ނެތް މަސްގަނޑަކީ ދިވެހި ގައުމީ ދިފާޢީ މައި މަރުކަޒަށް އެ ހަމަލާދިން ބިދޭސީ ދުޝްމަނުންގެ ކޮމާންޑަރެވެ. ޚުދު ތިމާގޮއްވާލި ބާގަނޑުން އައި ވިދުވަރެއްފަދަ ވަޒަންތައް ދިޔައީ ތިމާގެ ފުރާނަ ހިފައިގެންނެވެ. ދިވެހިގައުމީ ދިފާއީބާރުން މި އަވަސް ކުއްލި ވަރުގަދަ ރައްދު ދިނުމުގައި ފަޅިސިކުންތެއް ލަސްކުރި ނަމަވެސް މިވާހަކަދައްކާނެ ދުވަހެއް، ތާރީޚުގައި ލަސްވެ އޮތުމާމެދު ސުވާލު އުފެދުނީހެވެ.\nޓެރަރިސްޓުން، ސިފައިންގެ މައިމަރުކަޒުގެ ފަހަތު ފާރުގެ ކަން ގޮއްވާލި ބާގަނޑު، ބާގަނޑުން ވެސް ދުޝްމަނުންނަށް ވަދެވޭނެ ގޮތެއް ނުވި\nމީގެ 33 އަހަރު ކުރިން އެދުވަހުގެ އެރޭ އެދިނީ ބަރުހަތިޔާރުންދޭ، ހަނގުރާމަވެރި ހަމަލާއެވެ. އެހަމަލާގައި ބަނޑޭރިގޭ ގެ ފާރުން ވައްޓާލީ ހަމަ އެންމެތަނެކެވެ. އެއާ އެކަށޭނަ ރައްދު ވަގުތުންދީ، ދިވެހި ގައުމީ ދިފާއީ ބާރުން ދިވެހި ދައުލަތް ދިފާއުކުރިއެވެ.\nދެން ދައްކާން މިއޮތީ މިއަދުގެ ވާހަކައެވެ. އޭގެ 33 އަހަރުފަހުން މިއަދު ބަލައިލާއިރު، އެމަރުކަޒުގެ ބޭރުގައި މާބޮޑެތި، އަދި މާގިނަ ބާގަނޑުތައް ދުޝްމަނުން އެދަނީ ފާޅުގައި އަޅަމުންނެވެ. ތަކުރާރުކޮށް މިހާރު މިދޭ ފިކުރީ ހަމަލާގައި އިސްވެ ހުންނަނީ ހަރުބީ ދިވެހި ދުޝްމަނެކެވެ. އެއްވެސް ހާލެއްގައި، ކުރިން އެފާރު ވައްޓާލި ފަދަ ބިދޭސީ މުޝްރިކެއްނޫނެވެ. މިހާރުމިދޭ މި ހަމަލާތަކަށް މިބައި މީހުން ތައްޔާރުވުމަށް ސިކުނޑިތަކަށްދޭ ކާނާއަކީ ފިސާރި މަތިވެރި އެހާމެ ބޮޑެތި ނަންތަކެކެވެ. ނަމަވެސް، އެއީ ހަމައެކަނި މިހަމަލާއަށް ބޭނުންކުރާ ހުސް ނަންތަކެކެވެ. މާތް ވެގެންވާ އިސްލާމްދީނެވެ. މިނިވަން ކަމާ ސިޔާދަތާ އިސްތިގުލާލެވެ. ނޫނީ މިފަދަ ޖަޒުބާތީ އެހެން ބަސް ތަކެކެވެ.\nމިދެންނެވި ޢަދުއްވުން އިސްވެ ތިބެ ތަކުރާރުކޮށް ދިވެހި އަސްކަރިއްޔާއަށް މިހާރު މި ދެނީ ފިކުރީހަމަލާއެކެވެ. އެ ހަމަލާގައި ކުރިން މި ބުނި ހެން ހުރީ ހުސް ނަންތަކެކެވެ. ކަމުގެ ހަކަތަ ސިކުނޑިތަކުގައި އުފެއްދުމަށްދޭ ކާނާއެވެ. ހުސްނަންތަކެއްގެ ކާނާއިން ހަކަތަ އުފެއްދުމަށްފަހު ދެންބޭނުންކުރަނީ ހަމަލާގެ ހަތިޔާރެވެ. އެހަތިޔާރަކީ ބުހުތާނު ދޮގާއި، އަސްލެއްނެތް ތުހުމަތާއި، ހޮޅިޔޯލަ ވާހަކަތަކާއި، ފިތުނައިގެ ކެހިވެރި ބަސްތަކެވެ. ބޭނުމަކީ ދިވެހި އަސްކަރިއްޔާގެ ބަދަހި ސަފުތައް ރޫޅައި ބައިބައިކޮށް ބަލިކަށި ކޮށްލުމެވެ.\nގައުމީ ދިފާޢުގައި ފުރާނައިން ގުރުބާންވުމަށް އަހުދު ކަށަވަރުވެ ތިބި ދިވެހި ސިފައިންގެ އަޒުމަށް ތަކުރާރުކޮށް މިދޭ ފިކުރީހަމަލާ މިހާރު މިވަނީ އާދައިގެ ކަމަކަށް ވެފައެވެ. ގައުމުގެ ސަލާމަތުގެ ދިފާޢުގައި ތިބި ފަޚްރުވެރި ދިވެހި ސިފައިންގެ އުފުލިގެންވާ އިސްތަކާއި، ސީދާވެގެންވާ ހަށިތަކާއި، ބާރުގަދަ މުލައްދަނޑިތައް ވާކޮށްލުމަށް މިދޭ ހަމަލާތަކަށް އެކަށޭނަ ރައްދު،3ނޮވެމްބަރުގެ ހަމަލާއަށް ދެވުނުފަދައިން މިއަދަކު ނުދެވެއެވެ. އެރައްދު ނުދެވުމުގެ ފަހުނަތީޖާ އަކަށްވީ، އެ ހީލަތްތެރި އަނދަވަޅުގެ ތުންފަތް މައްޗަށް އެވަރުގަދަ މުއައްސަސާ މީގެ ކުރިން، ދާދިމިދާކަށް މާޒީގައި ގެންގޮސް ވައްޓާލި ވައްޓާލުމެވެ.\nސިކުނޑިތަކުގައި ހަކަތަ އުފެއްދުމަށް އެފަހަރުވެސް ފުރަތަމަ ބޭނުންކުރީ، ކުރިން ދެންނެވި މަތިވެރި ހުސްނަންތަކާއި ޒާތްޒާތުގެ ދޮގާއި މަކަރާއި ހުސްޔޯލަ ވާހަކައެވެ. ހަރުގަނޑުތަކެއް ބޭނުންކުރާ ވާހަކައާއި، ފާރުމަތިން އަރާ އެމުއައްސަސާ ހިފާ ވާހަކައެވެ. ބޭނުމަކީ އެތަނުގެ ހައިބަތާއި ގަދަރާއި އިތުބާރަށް ކުޑައިމީސް ކުރުމެވެ. އެއީ ނިކަން ދެރަވަރުގެ އެއްވެސް އާރެއް، ބާރެއް، އަގެއް، އަޚުލާގެއް، ތަމީސެއް، ނެތް ތަނެއްގެ ގޮތުގަ ސިފަކުރުމެވެ. އެއީ އެ ފަހަރުގެ ކާމިޔާބު ހަމަލާދީ ބަނޑޭރިގެ ފަތަޙަކުރިގޮތެވެ. ދުލާއި ގަލަމާއި ނޫސްވެރިކަމާއި ޚިޔާލު ފާޅުކުރުން އެއީ ވަޒަން ނާރާ ވެލިބަސްތާ ތަކެއް ކަމުަގައިހަދައި، އޭގެ ފުރަގަހަށް ވަދެތިބެ އެފަހަރުވެސް ދިނީ މިހާރު މި ދޭފަދަ ނުރައްކާތެރި ހަމަލާތަކެކެވެ. އާޚިރުގައި ދިވެހި އަސްކަރިއްޔާބަލިކޮށް އެކުއެކީ އިނދަޖައްސާލި ބޮޑު މިންވަރު، 2012 ފެބްރުވަރީ7ވަނަ ދުވަހު ހާމައަށް ފެނުނެވެ. އެތަނުގެ ގޭޓާއި ވަށާ ފާރާއި ކެމެރާތަކަށް އެއްވެސް ޖެހިލުމެއް ސަރަމެއްނެތި އަރައިގަނެ، ވީދާ ނޮޅާ ތިރިކޮށްލިއެވެ.\nމިދެންނެވި ހަމަލާއަށް ދެވުނު ރައްދެއް، ވެވުނު ދިފާއެއް ނެތި، ނުވިތާކަށް އެހަމަލާ ދިން ދުޝްމަނުންނަށް ވީ ހަމަ އެއްކަމެއް ވެސް ނެތުމުން، ދެންވާނެގޮތައި ވަމުންދާގޮތް، މިހާރު ދިވެހިރާއްޖެއިން މިދަނީ ފެންނަމުންނެވެ. ނަތީޖާއަކީ ތަކުރާރުކޮށް އެފަދަ ހަމަލާތައް ރާވައި ހިންގުމުގެ ހިތްވަރު ދުޝްމަނުންނަށް ލިބުމެވެ. ހަމަލާގެ ކަވަރުނެގުމަށް އޭގެ ފުރަގަހަށް ވަދެތިބޭނެ، ވަޒަން ނާރާ ބަސްތާތައް އެދަނީ ޖަހަމުންނެވެ. އެގޯނިތައް ފުރާ އަޅާފައިވަނީ، ކުރިން ވެސް އެޅި، އެއްކަލަ ޚާއްޞަ ތަކެއްޗެވެ. ދުލާއި ގަލަމާއި، ޚިޔާލުފާޅުކުރުމާއި ނޫސްވެރިކަމާއި ސިޔާސީ ހަރަކާތއި އެއްވެ އުޅުމުގެ މިނިވަންކަމެވެ. މިބާވަތްތަކުން ނިވާފަތް ނަގައިގެން ކުރިއެކޭ އެއްގޮތަށް، ހަމަ އެ ފަދަ ނުރައްކާތެރި ހަމަލާއެއް ދިވެހި އަސްކަރިއްޔާ އާ ދެކޮޅަށް ރާވަމުން، ހޫނު ކުރަމުން އަންނަތަން މިދަނީ ވަރަށް ސާފުކޮށް ފެންނަމުންނެވެ.\nނޭޝަނަލް ސެކިއުރިޓީ ސަރވިސްގެ ހެޑްކުއާޓަރޒް، ނޮވެންބަރު ތިނެއްގެ އުދުވާނުގައި ޝަހީދު ހުސެއިން އާދަމް ހުންނެވީ ބޭރުން އެ ފެންނަ ގޮޅިތެރޭގައި\nމީގެ 33 އަހަރުކުރިން، ދުޝްމަނުން ވައްޓާލި ބާގަނޑުން، ދިފާއުގައިދިން އަވަސްކުއްލި ހަމަލާއިން ދިވެހި ސިފައިންގެ ހުށިޔާރުކަމާއި ކުޅަދާނަކަމާއި ގާބިލްކަން ސާބިތުކޮށްދިނެވެ. ދުޝްމަން ކޮމާންޑަރުގެ ފުރާނަ ވަގުތުން އުދުއްސާލައި، އެމަރުކަޒު ދިފާއުކުރި ދުވަހު، މިހާރުގެ ޖެނެރަލުންނަކީ އޭރުގެ ނޫކަށިޒުވާނުންނެވެ. އޭގެ ފަހުން އެބޭކަލުން ހޯއްދެވި ހުނަރާއި ތަމްރީނާއި ތަޖުރިބާއިން، އެއިން ކޮންމެ ޖެނެރަލަކީ މިއަދު މާކުޅަދާނަ އެހާމެ ހުށިޔާރު، ގާބިލް ކަމުގައި، ހެދިހުރި އަސްކަރީ ކިއްލާއެއް ފަދަ ބޭފުޅެކެވެ.\nނަމަވެސް މިހާރު މިދޭ ހަމަލާތަކުން ޒަހަމްކޮއްލަނީ އެޖެނެރަލުންނާއި އެވަރުގަދަ މުއައްސަސާގެ ގަދަރާއި ކަރާމާތާއި ޝަރަފެވެ. ހިތްތަކުގައި އުފައްދަނީ ޝައްކާއި ވަހުމެވެ. ރޯކުރަނީ އަދާވާތާއި ފަސާދައިގެ ހުޅެވެ. މިއަދުވެސް ދުޝްމަނުން ހަމަލާ ދެނީ ބަރު ހަތިޔާރުންނަމަ، އެދުވަހުގެ ދުޝްމަނުން ތޮރުފި އުނދުޅިއަކަށް ހަދާލި، އެރެއަށްވުރެ، އާރާއިބާރު އަދި ޖޯރާއި ގާބިލްކަމުގެ އެތައް ސަތޭކަ ގުނަ މިއަދުގެ ދިވެހިގައުމީ ދިފާއީބާރުގައި އެބަހުއްޓެވެ. އެހެނަސް، މިއަދުގެ ދުޝްމަނުން ފާޅުގައި ރޯމާއި ދުވާލު އެ ކަތިލަނީ ދިވެހި އަސްކަރިއްޔާގެ ޢިއްޒަތާ ކަރާމާތެވެ. އެއިން ދިފާޢު ނުވެވި މީގެ ކުރިން އެއްފަހަރު އެ މުއައްސަސާ ބަލިކޮށް އިނދަޖެއްސިތަން ދިވެހިން ދެކެފިއެވެ.\nމިއަދުމިދޭ ފިކުރީ ހަމަލާތަކުން ދިވެހި އަސްކަރިއްޔާ ދިފާޢުކޮށްދޭންއޮތް ހަގީގީ ހަތިޔާރާއި ބާރަކީ ގާނޫނެވެ. އެކަންކުރަން ތިބި ލަސްކަރީންނާއި އަސްކަރީންނަކީ ވަރުވަރުން އިންތިޚާބުވެގެން ގޮނޑިތަކަށް ވެޑުވިފައި ތިއްބެވި ވެރިންނެވެ. އަދި އެ ވަޞީލަތާއި ޤާބިލްކަން ދިވެހި ދައުލަތަށް މިއަދުވެސް ލިބިގެންވެއެވެ.\nޤާނޫނުލް ޢުގޫބާތުގެ 310 އާއި 533 (ހ)2(އައި) އަދި 655 (ހ)6އެއީ ރައްދުގައި ބޭނުން ކުރެވޭނެ ވަރުހުރި މެޝިން ބަޑިއެއް ކަމުގައި ބުނާ ގާނޫނީ ރަޢުޔު އެބަހުއްޓެވެ. ނަމަވެސް އޭގެ ބޭނުން ނުކުރާތީ ބަނޑޭރިގޭ ފާރުގެ އެތައް ތަނަކަށް ދުޝްމަނުންގެ ޙަމަލާތައް އެދަނީ އަމާޒުކޮށް ފާރުތައް ފޫވައްޓަމުންނެވެ. އެތައް ބާގަނޑެއް އެ މުއައްސަސާގައި އެދަނީ އަޅަމުންނެވެ. ކޮންމެ ކަމެއް ކުރިޔަސް އޭގެ ރައްދުގައި ބޮޑު އޯކޭ ވެފައިތިބުމުގެ ނަތީޖާއަކީ، ދުޝްމަނުންގެ ލަދުހަޔާތް ދުވަހެއް ދުވަހަކަށް ކެނޑެމުންދާތަން ދިވެހިންނާއި ދުނިޔެއަށް ފެންނަމުން ދިއުމެވެ.\nދިމާވާކަންކަމާ ދައުލަތްތަކުން ކުރިމަތިލަނީ އެކަމަށް ނެތް ވަސީލަތްތަކާއި އާލާތްތައް ބޮޑުޚަރަދުކޮށްގެން ހޯދުމަށްފަހުއެވެ. ކޮވިޑް19 އަކީ އޭގެ އެންމެތާޒާ އެއްމިސާލެވެ. ޚަރަދެއް ނުކޮށް ހޯދެންއޮތް އަސްކަރިއްޔާގެ އަބުރާއި ކަރާމާތުގެ ގާނޫނީ ދިފާއު ހޯދައި ނުދެވޭނަމަ، ބޮޑުޚަރަދުކޮށްގެން ގައުމީ ދިފާޢީ ބާރަށް ބޭނުންވާ ހަތިޔާރާއި ތަމްރީނާއި ޔުނިފޯމް އަދި އެހެނިހެން އާލާތްތަކާއި ވަސީލަތްތައް ހޯދުމުގެ އެއްވެސް ބޭނުމެއް ނެތެއެވެ.\nދިވެހިގައުމީ ދިފާޢީ ބާރޭ ބުނާ އިރު އެއީ އައްސުލްޠާނު އިބްރާހިމް ނޫރައްދީން، ސިރީބަރިކުސަލޯކަ މަހާރަދުންގެ ރަސްކަމުން ފެށިގެން ޢިއްޒަތާއި ފަޚުރާއި ޝަރަފުގައި ގާތްގަނޑަކަށް 129 އަހަރު ދެމިއޮތް މި ދިވެހިރާއްޖޭގެ އެންމެ ވަރުގަދަ މުއައްސަސާއެވެ. ދިވެހި އަސްކަރިއްޔާގެ އަބުރު ދިފާޢުކޮއްނުދެވޭ މަޖިލިސްތަކާއި މުއައްސަސާތަކާއި ވެރީން، ދައުލަތުގެ ނަމުގައި ތިބުމުގެ ބޭނުމެއް، މާނައެއް، މަތުލަބެއް، މުރާދެއް، ހަގީގަތުގައި ނެތެވެ.\nސިޔާސީ ގޮތުން ގަންނަ ގަނޑުގެ ތެރެއިން ދިވެހި އަސްކަރިއްޔާއަށް ހަމަލާ ދޭން ދުވަހަކު ހިތަށް ވެސް ނާރާނެހާ ދިލަ ހުރި ވަރުގަދަ ރައްދެއް ދީގެން ނޫނީ މިހާރު މިއޮތް ހިސާބުން މިކަން ހުއްޓުމަކަށް ނުގެނެވޭނެއެވެ. ނޮވެމްބަރ3ގައި އެ ދިން ރައްދާ އެއްފަދަ ގާނޫނީ ބޮޑުބަޑީގެ ވަޒަންތައް އޮޓޯއަށް ލާން ދައުލަތައް މިވަނީ މަޖުބޫރުވެފައެވެ.\nއެމްއެންޑީއެފް ދިވެހި އަސްކަރިއްޔާ\nމާލޭގެ ފަޅު ތެރެއަށް ވަތް ރާއްޖެއިން ބޭރުގެ ޔޮޓެއް އެމްއެންޑީއެފް ބެލުމުގެ ދަށަށް\nގަވާއިދާ ޚިލާފަށް މަސްވެރިކަން ކުރަން އުޅުނު ބޭރުގެ މަސްބޯޓެއް އެމްއެންޑީއެފުން އަތުލައިގެންފި\nއެމްއެންޑީއެފްގެ ވެރިން ދެވަނަ ފަހަރަށް 241 ކޮމިޓީގެ ތަހުގީގަށް ހާޒިރުކޮށްފި\n25 މާރޗް 2021 | ބުރާސްފަތި 16:37\nބަލަ އަސްކަރިއްޔާއަށް އެބައިމީހުންގެ އުމުރު ހުސްވަންދެން ކޮންމެމަހަކު ރައްޔިތުންގެ ފައިސާއިން ބޮޑެތި މުސާރަދެމުން އަންނަނީ އަބަދުވެސް. ކޮއްތު ހިލޭ. އެހެނިހެން އިނާޔަތް ލިބޭ. ގަރުނަކުން އެއްފަހަރު ގައުމައް ދިމާމާވާކަމެއްގަ އެމީހުން މަޖުބޫރުދޯ މޭއާއި ފުރާނަ އަތްމައްޗައް ލައިގެންވެސް ނުކުންނަން. އެހެންނޫނީ އެނަގާމުސާރަ ހަލަަލެއް ނުވާނެ. ދެން އަސްކަރިއްޔާގެ ބާރު ގަދަކުރަން ނިއުކުލިއަރ ހަތިޔާރުތޯ ނުހޯދިގެން އުޅެނީ. ކިތަންމެ ބާރުވެރިކަން ހޯދަން އުޅުނަސް އެކަމެއް ނުވާނެ. ސަބަބަކީ ބަޔަކު ދިނިއްޔާ ކައިގެން، ބަޔަކު ދިނިއްޔާ ދަތްކޮއްޓާ އިލޮށިކޮޅުވެސް ލިބޭބައެއް އަހަރެމެންނަކީ. އާބާދީ އެއްއަތުން ގުނާލެވޭ. ދެން ކޮންބާރެއް އަހަރެންނަށް ހޯދޭނީ! ތެދެއް ފުލުހުންނާއި ސިފައިން ތިބެގެން ރައްޔިތުންގެ ވެރިންނަށް ތިބޭ ބަޔަކު އިއްޒަތުގަ ތިބެވޭނީ. އެނޫން އެހެން ކަމެއް ނެތް. ހަރުކަށި ބަހެއް ބުންޏަސް ބުނަންކެރޭނީ އަހަރެމެންގެ ނިކަމެތި ރައްޔިތުމީހާއާ ދިމާލައް. ނުކެރޭނެ ބޭރުގެ ސަރުކާރަކަށް އިނގިލިވެސް ދިއްކޮލާކަށް. މީ ހަގީގަތް. މިގައުމުގަ ބޮޑުކަމެއް ދިމާވީމަ ސިފައިންނާއި ފުލުހުން ނުކުމެ ކުރާވަރައް ރައްޔިތުންވެސް މަސައްކަތްކުރާނެ. އެމީހުން އަތުގަ ހުން ވަސީލަތްތައް އާންމުންއަތުގަ ނުހުންނަނީ. މިލިއަނުން ހަރަދުކޮށްގެން އެމީހުން އެކަން ކުރަން ތިބޭބައެއް އެމީހުންނަކީ. ގިނަ ފަހަރު ދިމާވާ ކަނަކަމުގަ ނާކާމިޔާބުނޫންތޯވަނީ. ރައްޔިތުންގެ ކަމެއްވިއްޔާ. މައްސަލައްކީ ފުލުހުންނާއި ސިފައިން ސިޔާސީވުން. އެއީ މިހާރު އެންމެބޮޑުކަމަކީ. އެތަންތަނުގަތިބި ވެރިން އެކިފަހަރު އެކި އެކިގޮތައް ވާހަކަދައްކާނީ. އެއިރަކު ވައިޖެހޭކޮޅަކަށް އެނބުރޭ. ަބަދު މަގާމުހޯދަން މެދެލްޖެހުމުގަ. މީވާގައުމެއް. ބޯހަލާކު.


PPM Ai PNC Ah Engee Mail Medhuverikoh Massala Hushahalhan: Civil Court - Vaguthu\nމާލޭގެ އަދަދު މަދު، ނަމަވެސް އަދި އުފަލެއް ނެތް - 26 މިނެޓް ކުރިން\nއިދިކޮޅު ޕީޕީއެމްއާއި ޕީއެންސީ ކޯލިޝަންއިން ސިވިލް ކޯޓަށް މައްސަލައެއް ހުށަނާޅާ ކަމަށާއި މައްސަލައެއް ހުށަހަޅަން ބޭނުން ނަމަ މެއިލް މެދުވެރިކޮށް މައްސަލަ ހުށަހަޅަން އަންގާފައިވާ ކަމަށް ސިވިލް ކޯޓުން ވިދާޅުވެއްޖެއެވެ.\nއިދިކޮޅު ދެ ޕާޓީ ހިމެނޭ ކޯލިޝަންގެ އިސް ބޭފުޅުން މިއަދު ސިވިލް ކޯޓަށް ވަޑައިގަތީ ކެމްޕޭން ކުރުމަށް ހަމަހަމަ ފުރުސަތު ނުލިބޭ ކަމަށް ވިދާޅުވެ އެ ކޯޓަށް މައްސަލައެއް ހުށަހެޅުމަށެވެ. އެކަމަކު ކޯޓު ހުންނަ ޖަސްޓިން ބިލްޑިން އިމާރާތް ކައިރީ ނޫސްވެރިންނާ ބައްދަލުކުރައްވައި އެ ކޯލިޝަންގެ ލީޑާޝިޕްގެ ބޭފުޅުން ވިދާޅުވީ މައްސަލަ ބަލައިނުގަންނަން އެ ކޯޓުން ނިންމާފައިވާ ކަމަށެވެ.\nސިވިލް ކޯޓުގެ ރަޖިސްޓްރާ އަބްދުލްސަލާމް "ވަގުތު" އަށް ވިދާޅުވީ ކޮވިޑް-19 ގެ ބަލިމަޑުކަމުގެ ހާލަތު ކުރިމަތިވި ފަހުން އެ ކޯޓުގެ އުސޫލުތައް ހަމަޖެހިފައި އޮންނަ ގޮތުން މައްސަލަތައް ބަލައިގަންނަނީ މެއިލް މެދުވެރިކޮށް ކަމަށެވެ. ކޯޓަށް އައިސް މައްސަލަ ބަލައިގަންނަ ގޮތަށް މިހާރު ނުއޮންނަ ކަމަށް ވިދާޅުވިއެވެ.\nމިހާތަނަށް ސިވިލް ކޯޓަށް މެއިލް މެދުވެރިކޮށް އިދިކޮޅު ކޯލިޝަންގެ ފަރާތުން މައްސަލައެއް ލިބިފައިނުވާ ކަމަށް ރަޖިސްޓްރާ ވިދާޅުވިއެވެ. އަދި އެ ކޯޓަށް ދެ ޕާޓީގެ އިސް ބޭފުޅުން ވަޑައިގަތުމުން އެ ގޮތަށް މައްސަލަ ބަލައިގަނެވެން ނެތް ކަމާއި މެއިލް މެދުވެރިކޮށް މައްސަލަ ބަލައިގަންނަން އެންގެވި ކަމަށް އޭނާ ވިދާޅުވިއެވެ.


ރައީސުލްޖުމްހޫރިއްޔާ މުޙަންމަދު ނަޝީދު ދެއްވި 132 ވަނަ ރޭޑިޔޯ ޚިޠާބު - The President's Office\nރައީސުލްޖުމްހޫރިއްޔާ މުޙަންމަދު ނަޝީދު ދެއްވި 132 ވަނަ ރޭޑިޔޯ ޚިޠާބު\n27 ޖަނަވަރީ 2012، ރިފަރެންސް: PRO/RMN/2012/12\nމިއަދަކީ 27 ޖެނުއަރީ 2012 ވީ ހުކުރު ދުވަސް. މިއަދު މި ރާއްޖޭގައި ޢަމަލު ކުރަމުން މިގެންދާ ޤާނޫނުއަސާސީއަކީ، ދިވެހިންގެ ވަރަށް ފޮނި އުންމީދުތަކަކާ އެކުގައި، އެ އުންމީދުތައް ޙަޤީޤަތަކަށް ހެދުމަށް ދިވެހިން ލިބިގަތް ޤާނޫނުއަސާސީއެއް. މި ޤާނޫނުއަސާސީ މެދުވެރިކޮށް، ދިވެހިންކުރާ އެންމެ ފޮނި އުންމީދަކީ، އަޅުގަނޑަށް ފެންނަ ފެނުމުގައި، އެ ރައްޔިތުންގެ ޢާންމު ޙާލަތު، މި ޤާނޫނުއަސާސީ މެދުވެރިކޮށް ރަނގަޅުވުން. ދިރިއުޅުމުގެ ފެންވަރު މައްޗަށްދިޔުން. އެ ރައްޔިތުންނަށް ލިބޭ އާމްދަނީ އިތުރުވެގެންދިޔުން. ފަސޭހަކަމާއެކީގައި ކަންކަން ކުރެވޭނޭ ގޮތްތައް ރައްޔިތުންނަށް ފަހިވެފައި އޮތުން. މި އެންމެ ޢާންމު ޙާލަތު ރަނގަޅު ކުރުމުގެ ކަންކަން މެދުވެރި މިކުރެވެނީ، ޤާނޫނުއަސާސީއެއްގެ މަގުން. އެކަން އެހެން ވުމަށްޓަކައި، އެ އަސާސީން ރައްޔިތުންނަށް ކަށަވަރުކޮށްދެނީ، ކިތަންމެ ކިތަންމެ އިޖުރާތުތަކެއް، ކަންކަން ހިންގަންވީ ކިތަންމެ ކިތަންމެ ގޮތްތަކެއް.\nމި ޤާނޫނުއަސާސީން ރައްޔިތުން ކުރި އެންމެބޮޑު އެއް އުންމީދަކީ، މި ރާއްޖޭގެ ރިޔާސަތު ބަދަލުކުރުން. އެ ރިޔާސަތު ބަދަލުކުރުމަށް، ރާއްޖޭގެ ރައްޔިތުން އެދުނީ، ގިނަ ޕާޓީ އެކުލެވޭ ސިޔާސީ ނިޒާމެއް އުފައްދައި، އެ ނިޒާމް މެދުވެރިކޮށްގެން ބޭއްވޭ މިނިވަން ރިޔާސީ އިންތިޚާބަކަށްފަހުގައި. ރާއްޖޭގެ ރައްޔިތުން މިވަނީ އެކަންކޮށް ނިންމާފައި. އަދި ޤާނޫނުއަސާސީ މިވަނީ އެކަން ރައްޔިތުންނަށް ފޯރުކޮށްދީފައި. މިހާރު މި ރާއްޖޭގައި ހިނގަމުން މިދަނީ، މުޅިން އެހެން ރިޔާސަތެއް. މީގެކުރީގައި އަޅުގަނޑުމެން ދުށް ބާވަތުގެ ރިޔާސަތެއް ނޫން.\nމި ޤާނޫނުއަސާސީ މެދުވެރިކޮށް ރައްޔިތުން އެދުނު، ރައްޔިތުން އެދޭ ޤާނޫނުހަދާ މަޖިލީހެއް އެކުލަވައިލުމަށް. ރައްޔިތުން ބޭނުންވާފަދަ މެންބަރުން، އެ މަޖިލީހުގައި ތަމްސީލުވެ، އެ ރައްޔިތުންގެ އުންމީދުތައް، ޙަޤީޤަތަކަށް ހަދައިދިނުމަށް. ރާއްޖޭގައި މިވަނީ މި ޤާނޫނުއަސާސީ މެދުވެރިކޮށް، މިދެންނެވި ރައްޔިތުންގެ މަޖިލިސް އެކުލަވައިލެވިފައި. އެ މަޖިލިސް މިހާރު އެގެންދަނީ ޙަރަކާތްތެރިވަމުން.\nރާއްޖޭގެ ޤާނޫނުއަސާސީން ރާއްޖޭގެ ރައްޔިތުން ކުރި އަނެއް އުންމީދަކީ، ރާއްޖޭގެ ރަށްތައް، ލާމަރްކަޒީ އުޞޫލުން ހިންގުން. ކަތީބުންނަކީ ޙަޤީޤަތުގައި އިންތިޚާބުވާ ބައެއްގެ ގޮތުގައި، އެ ރައްޔިތުން ވަރަށް ހަރުއަޑުން އަޑު އުފުލަމުން ގެންދިޔަ. ލާމަރްކަޒީ އުޞޫލުން ހިންގުމުގެ ޤާނޫނު ފާސްވެ، ރާއްޖޭގެ ރަށްތަކުގެ ކައުންސިލްތައް މިހާރު މިވަނީ އެކުލަވައިލެވިފައި. ޙަޤީޤަތުގައި މި ކާމިޔާބު ކުރެވުނު މައިގަނޑު ކަންތައްތަކުގެ ސަބަބުން ރާއްޖޭގެ ރައްޔިތުންގެ އާމްދަނީވެސް، ރާއްޖޭގެ ރައްޔިތުންނަށް ލިބޭ މަންފާތަކާއި ފައިދާތައްވެސް، ކިތަންމެ ގުނައަކުން އިތުރުވެގެން ހިނގައްޖެ. ހިލޭ ބޭސްފަރުވާއާއި، ދަތުރުފަތުރު ކުރުމުގެ ނިޒާމާއި، ބޯހިޔާވަހިކަމުގެ ފަހިކަމާއި އަދި ޑްރަގަށް ރާއްޖޭގެ ޒުވާނުން ޝިކާރައަކަށްވެފައި އޮތް މިންވަރު ކުޑަވުމާއި، ރާއްޖޭގެ ވިޔަފާރީގެ ކަންކަން ހަރުދަނާވެގެން ދިޔުމާއި، ދިވެހި ދައުލަތުގެ އާމްދަނީ އިތުރުވުމާއި، ރާއްޖެއަށް ހަމަޖެހުން އައުމާ، މި އެންމެ ކަންކަން، މި ރާއްޖޭގެ މި އާ ޤާނޫނުއަސާސީގެ ސަބަބުން އަޅުގަނޑުމެންނަށް ފުރިހަމަވަމުންދާތަން އެބަ ފެނޭ.\nއަޅުގަނޑު ވަކިން ޚާއްޞަކޮށް ދަންނަވާނަން، ރާއްޖޭގެ ރަށްތަކަށް ކައުންސިލްތަކުގެ އިންތިޚާބަށްފަހުގައި އުފެދިފައިއެވާ ކައުންސިލްތަކަކީ، އެ ރަށްތަކުގެ ތަރައްޤީއަށްޓަކައި ނުހަނު ގިނަގުނަ މަސައްކަތް ކުރަމުން ގެންދާ ކައުންސިލްތަކެއް. އަދި އެ ކައުންސިލްތަކުގެ އުންމީދުތައްވެސް ވަރަށްގިނަ. އަދި އެހާމެ ފޮނި. އެ އުންމީދުތައް ޙާޞިލް ކުރުމަށް ކައުންސިލްތަކުންވެސް ގެންދަނީ އެހާގިނަ މަސައްކަތް ކުރަމުން. އަޅުގަނޑަށް ޔަޤީން، ކަށަވަރު، މި ރާއްޖޭގެ ހުރިހާ ރައްޔިތުންމެ ހެކިވާނެ، ރާއްޖޭގެ ރަށްތައް ހިންގުމަށް ކަތީބުން ތިއްބެވުމާއި އަދި ކައުންސިލުން އޮތުމާ، މިދެކަމުގެ ތަފާތު އެހާމެ ބޮޑުކަން. މިހާރު ރާއްޖޭގެ ރަށްތަކުގެ އުންމީދު، އަޅުގަނޑު ދަންނަވާނީ، މީގެކުރިއަށްވުރެ ކިތަންމެ ތަނަކުން މިވަނީ އުފުލިފައޭ.\nމިދެންނެވި ހަތަރު މައިގަނޑު ކަމުގެ އިތުރުންވެސް، ރާއްޖޭގެ ރައްޔިތުން، މި ޤާނޫނުއަސާސީން ކުރި އަނެއް ބޮޑު އުންމީދަކީ، ރާއްޖޭގައި ރަނގަޅު ފަނޑިޔާރުގެތަކެއް އުފެދި، އެ ފަނޑިޔާރުގެތަކުން ރާއްޖޭގެ ރައްޔިތުންނަށް އިންޞާފް އަވަހަށް އަދި ހުރިހާ ރައްޔިތުންނަށްވެސް ފަސޭހަކަމާ އެކީގައި ލިބޭނެ އިންތިޒާމަކުން ހަމަޖެހިގެންދިޔުން. އިންޞާފް ހޯދުމަށް ފަސޭހަވުމާއި އަދި އިންޞާފް އަވަހަށް ލިބުމާ، އެއީ ޤާނޫނުއަސާސީ ލާޒިމްކުރާ އެންމެ މުހިންމު، އެންމެ މައިގަނޑު ދެކަން. އަދި ހަމައެހެންމެ، މި ޤާނޫނުއަސާސީން ކުރި އަނެއް އުންމީދަކީ، ޤާނޫނުއަސާސީގެ ދަށުން އެކުލަވައިލެވޭ ފަނޑިޔާރުގެތަކުގައި ތިއްބަވާނެ ފަނޑިޔާރުންނަކީ، ކަމަށް އެކަށީގެންވާ، ސުލޫކީ މިންގަނޑުތަކެއްގައި ތިއްބެވި އަދި ހަމައެހެންމެ ތަޢުލީމީ ފެންވަރު ހުރި ފަނޑިޔާރުންނަށްވުން. މިއަދުގެ ރާއްޖޭގައި ތަޢުލީމީ ޒުވާނުން ނުހަނު ގިނަ. ޤާނޫނީ ދާއިރާއިން ތަޢުލީމީ ޒުވާނުންވެސް ހަމައެހާމެ ގިނަ. މި ގާނޫނުއަސާސީ އުފެދިގެން އައީ، އެ ގިނަ ތަޢުލީމީ ޒުވާނުންނަށް ފަނޑިޔާރުކަމުގެ ފުރްޞަތުތައް ފަހިކޮށްދިނުމަށްޓަކައި. ޤާނޫނުއަސާސީގައި ފަނޑިޔާރުންގެ ޝަރުޠުތައް ކަނޑައެޅުނުއިރުގައި، ތަޢުލީމީ ފެންވަރަށް އެންމެ ބޮޑަށް ބާރުއެޅުނީ، ހަމަ މިދެންނެވި ބޭނުމުގައި. އެހެން ނަމަވެސް، އަޅުގަނޑުމެންނަށް މިއަދު ފެންނަމުން މިދަނީ މުޅިން އެހެން މަންޒަރެއް. އެނގިވަޑައިގަންނަވާނެ، ޤާނޫނުއަސާސީގެ އިންތިޤާލީ ބާބުގައި ކަނޑައަޅާފައި މިވަނީ، އެ ޤާނޫނުއަސާސީއަށް ޢަމަލުކުރަން ފަށާތާ ދެއަހަރު ދުވަހުގެ ތެރޭގައި، އެ ޤާނޫނުއަސާސީގައި އެބުނާ ގޮތަށް ފަނޑިޔާރުގެއެއް ކަނޑައެޅުން، ފަނޑިޔާރުގެއެއް އުފެއްދުން. އަދި ފަނޑިޔާރުން، އެ ފަނޑިޔާރުގެއަށް ޢައްޔަންކުރުން.\nޤާނޫނުއަސާސީގައި އެކަން ކުރުމަށް ޙަވާލުކުރެވިފައި މިވަނީ، ޖުޑީޝަލް ސަރވިސް ކޮމިޝަނާ. އެ ކޮމިޝަނުން އެކަން ކުރުމަށް ކަނޑައަޅާފައި އޮތީ، ޤާނޫނަކުން ކަނޑައެޅޭ ޝަރުޠުތަކުގެ މަތިން ފަނޑިޔާރުން ޢައްޔަން ކުރުމަށް. އެހެން ނަމަވެސް، އަޅުގަނޑުމެންނަށް ފެނިގެންދިޔަ ތަނަކީ، މިދެންނެވި ޤާނޫނު އުފަންވުމުގެ ކުރީގައި، އެއީ ޤާނޫނުއަސާސީގެ 149 ވަނަ މާއްދާ އެބުނާ ޤާނޫނު އުފަންވުމުގެ ކުރީގައި، 2010 ވަނަ އަހަރުގެ މެއި މަހުގެ ތެރޭގައި ޖުޑީޝަލް ސަރވިސް ކޮމިޝަނުން ފަނޑިޔާރުންގެ ކިބައިގައި ހުންނަންވާ ޝަރުޠުތައް ކަނޑައެޅުން. އެންމެ ބޭފުޅުން ރަނގަޅަށް ހަނދުމައިގައި ހުންނާނެ، އަޅުގަނޑު އެދުވަހު ހަމަ ހުކުރު ދުވަހެއްގައި، އެވާހަކަވާނީ ތިޔަބޭފުޅުންނާ އެކުގައި ޙިއްޞާކޮށްފައި. ފަނޑިޔާރުންގެ ޝަރުޠު ކަނޑައެޅިގޮތާއި އަދި އެ ޝަރުޠުތަކަކީ އެއްގޮތަކަށްވެސް މި ރާއްޖޭގެ މިޒަމާނަށް ފެތޭނެ ޝަރުޠުތަކެއް ނޫންކަން އަޅުގަނޑުމެން ގެންދިޔައީ ފާހަގަކުރަމުން. މެއި މަހުގެ ތެރޭގައި، އަޅުގަނޑު ޖުޑީޝަލް ސަރވިސް ކޮމިޝަނަށް ވާނީ ސިޓީއަކުންވެސް މިވާހަކަ ދަންނަވާފައި. އެހެން ނަމަވެސް، އަޅުގަނޑުމެންނަށް ފެނިގެންދިޔައީ، ހަމަ އެއަހަރުގެ އޯގަސްޓް މަހުގެ ތެރޭގައި، ފަނޑިޔާރުން ހުވާކުރެވުނީ، ޖުޑީޝަލް ސަރވިސް ކޮމިޝަނުން ހަދާފައިވާ ގަވާއިދާ އެއްގޮތްވާ ގޮތުގެ މަތިން. އެއިރަކު އަދި ޤާނޫނުއަސާސީ އެބުނާ ފަނޑިޔާރުންނާ ގުޅޭ ޤާނޫނެއް އަޅުގަނޑުމެންނަކަށް ނުލިބޭ. އެ ޤާނޫނު ލިބުނީ، 10 އޯގަސްޓްގައި. އެ ޤާނޫނާ އެކުގައި ނޫން ގޮތަކަށް ފަނޑިޔާރުންނަށް ހުވާކުރެވެން ނެތްކަން، ޤާނޫނުއަސާސީ ވަރަށް ސާފުކޮށް ބަޔާންކޮށްފައި އޮތް ނަމަވެސް، މިއަދާ ހަމައަށްވެސް މިވަނީ ޤާނޫނުގައިވާ ގޮތުގެ މަތިން، ދަށުކޯޓުތަކުގެ ފަނޑިޔާރުން އެކުލަވައިނުލެވި. ސުޕްރީމް ކޯޓުގެ ފަނޑިޔާރުން ހުވާކުރައްވާފައިވަނީ އަދި ކަނޑައެޅިފައިވެސްވަނީ ޤާނޫނުއަސާސީއާއި ޤާނޫނުގައިވާ ގޮތުގެ މަތިން. ހައިކޯޓުވެސް އުފެއްދިފައި އެވަނީ، ޤާނޫނުއަސާސީއާއި ޤާނޫނުގައިވާ ގޮތުގެ މަތިން. އެހެން ނަމަވެސް، ދަށުކޯޓުތަކުގެ ފަނޑިޔާރުން، ކަނޑައެޅިފައި އެވަނީ، ޤާނޫނުއަސާސީއާއި ޤާނޫނުގައިވާ ގޮތުގެ މަތިން ކަމަށް ދަންނަވަން ވަރަށްދަތި.\nރާއްޖޭގެ ރައްޔިތުންގެ ފޮނި އުންމީދަކީ، އެ ރައްޔިތުން އެދޭ ބާވަތުގެ ފަނޑިޔާރުން، އެރައްޔިތުންނަށް އިންޞާފް ކުރުމަށްޓަކައި ފަނޑިޔާރުގެތަކުގައި ތިއްބެވުން. އެ ރައްޔިތުން ބޭނުންވާ ބާވަތުގެ، އެދޭ ބާވަތުގެ ފަނޑިޔާރުންނަކީ ކޮބައިކަން ކަނޑައަޅައިދެނީ، ޤާނޫނުއަސާސީ. ޤާނޫނުއަސާސީގައި އެވާ އުޞޫލުތަކުގެ މަތިން ނޫންގޮތަކަށް، ފަނޑިޔާރުގެތަކުގައި ފަނޑިޔާރުން ތިއްބަވާކަމީ، އަޅުގަނޑުމެންނަށް މި ރާއްޖެއަށް މިވަގުތަށް ލިބިފައިވާ ވަރަށްބޮޑު ހުރަހެއް، ވަރަށްބޮޑު ގޮންޖެހުމެއް.\nރާއްޖޭގެ ދަށުކޯޓުތަކުގައި، މި ރާއްޖޭގެ ބޭންކްތަކުގެ މައްސަލަތައް އެހާމެ ގިނަ. އެމައްސަލަތައް ނުނިންމި ހުރުމާއެކުގައި، ރާއްޖޭގެ އިޤްތިޞާދުގައި ދައުރުވާން ބޭނުންވާ ފައިސާގެ ކިތަންމެ ޢަދަދެއް މިވަނީ ހުއްޓިފައި. އެތައް މާހިރުންނެއް ހިސާބުޖަހާގޮތުގައި، ޝަރުޢީ ނިޒާމް ފުރިހަމަވެއްޖެނަމަ، މި ރާއްޖޭގެ ޤައުމީ އުފެއްދުންތެރިކަން އަދި އިތުރު ތިރީސް، ސާޅީސް ޕަސެންޓުން މައްޗަށްދިޔުމަކީ ވަރަށް އެކަށީގެންވާ ކަމެއް. ޝަރްޢީ ނިޒާމް މެދުވެރިކޮށްގެން މެނުވީ، އިންވެސްޓްމަންޓްސްވެސް އަދި ވިޔަފާރިވެސް، އޭގެ ރިވެތިގޮތުގައި ކުރިއަށް ގެންދާން އުނދަގޫ.\nއަޅުގަނޑަށް ޔަޤީން، އަޅުގަނޑުމެން ރާއްޖޭގައި ހިނގަމުން މިއަންނަ ހުރިހާ ކަންކަންވެސް، ޚާއްޞަކޮށް، މިދިޔަ ތިން ހަތަރު އަހަރެއްގެ ތެރޭގައި ހިނގަމުން މިއައި ކަންކަން ހިނގަމުން އައިއިރު، ރާއްޖޭގެ ވަރަށްގިނަ ރައްޔިތުން ދިޔައީ ކަންބޮޑުވަމުން. އެހެން ނަމަވެސް، މިރައްޔިތުންގެ ހިތްވަރާ އެކުގައި އަދި ރާއްޖޭގެ އެންމެހާ ސިޔާސީ ޕާޓީތަކާއި، ސިޔާސީ ބޭފުޅުންގެ ދުރުވިސްނުމާ އެކުގައި، ރާއްޖޭގެ ކަންކަން އައީ އެއްދުވަހުން އަނެއް ދުވަހަށް ހަރުދަނާ ކުރެވެމުން. އަޅުގަނޑުމެންނަށް މިވަނީ ދަތިތަކާ އެކުގައި ކަމުގައިވިޔަސްވެސް، ރައްޔިތުންގެ މަޖިލީހުގެ އިންތިޚާބު ބޭއްވި، އެ މަޖިލިސް އެކުލަވައިލެވިފައި. އަޅުގަނޑުމެންނަށް މިވަނީ ރަށު ކައުންސިލްތައް އެކުލަވައިލެވިފައި. އަޅުގަނޑުމެންނަށް މިވަނީ ރާއްޖޭގެ، ސަރުކާރުގެ އާމްދަނީ، އެތައް ގުނައަކުން މައްޗަށް ގެންދެވިފައި. އެކަމަށް ބޭނުންވާ އިޤްތިޞާދީ އަދި މާލީ ބިލްތައް، ރައްޔިތުންގެ މަޖިލީހަށް ހުށަހެޅި، އެ ބިލްތައް ފާސްވެ، ޤާނޫނަށް މިހާރު މިވަނީ ހެދިފައި. އޭގެ ފައިދާ ސަރުކާރަށާއި ރައްޔިތުންނަށް މިހާރު މިދަނީ ކުރަމުން. އަޅުގަނޑަށް ހަމަ ޔަޤީން ކަށަވަރު، ރާއްޖޭގެ ރައްޔިތުންނާ އެކުގައި އަޅުގަނޑުމެންނަށް ދެން އޮތް މަސައްކަތްވެސް، ބާރުކަމާ އެކީގައި، ސާބިތުކަމާ އެކީގައި އަޅުގަނޑުމެންނަށް ގެންގޮސް ނިންމޭނެ.\nއަޅުގަނޑު ނިންމާލުމުގެ ކުރިން އަދި ދަންނަވަން ބޭނުން، އަޅުގަނޑުމެން ރާއްޖޭގައި އެކުލަވައިލެވިފައިވާ ޤާނޫނުއަސާސީގެ ސިފަ ބަޔާންކުރަމުން އަޅުގަނޑުމެން މިހާރު މިގެންދަނީ، އެއިރެއްގައި އެބޭފުޅަކަށް ފައިދާހުރި ގޮތަކަށް. އެހެން ނަމަވެސް، މި ޤާނޫނުއަސާސީއަކީ ރިޔާސީ ނިޒާމެއްކަން، ހުރިހާ ބޭފުޅުންވެސް ހަނދުމައިގައި ބަހައްޓަވަންޖެހޭނެ. ތިންބާރު ވަކިވެފައި މިވަނީ. ވެރިކަން ހިންގުމުގެ ބާރާއި، ޤާނޫނު ހެދުމުގެ ބާރާއި އަދި ޝަރީޢަތް ހިންގުމުގެ ބާރު. މިހުރިހާ ބާރެއްގެ މައްޗަށް މިވަނީ ދައުލަތުގެ އެންމެމަތީ ވެރިއެއް، ރައީސުލްޖުމްހޫރިއްޔާގެ ގޮތުގައި ޢައްޔަންކޮށްފައި، ކަނޑައަޅާފައި. ޤާނޫނުއަސާސީން އެ ރައީސުލްޖުމްހޫރިއްޔާ، ދައުލަތުގެ އެންމެމަތީ ވެރިޔާ ކުރަންޖެހޭ ކަންކަން، ވަރަށް ޞަރީޙަ ޢިބާރާތުން، ވަރަށް ސާފުކޮށް އެނގެން އެބައޮތް. ޤާނޫނުއަސާސީއެއް ތަންފީޛެއް ނުކުރެވޭނެ، ޤާނޫނުއަސާސީއެއް އަޅުގަނޑުމެންނަކަށް ހިންގަމަކުން ނުދެވޭނެ، އަޅުގަނޑު މިދެންނެވި ބާރުތަކުގެ ތެރެއިން އެއްވެސް ބާރެއް، އެ ކަނޑައަޅާފައި އޮތް މަސައްކަތް ނުކުރާ ކަމަށްވަނީވިއްޔާ. ޚާއްޞަކޮށް، ދައުލަތުގެ އެންމެމަތީ ވެރިޔާއަށް ލާޒިމްކޮށްފައިވާ ކަންކަން، ޤާނޫނުއަސާސީ ތަންފީޛު ކުރުމުގައި ކޮށްގެން މެނުވީ، އަޅުގަނޑަށް ފެންނަ ފެނުމުގައި، ދިވެހިރާއްޖޭގެ ރައްޔިތުން އުންމީދު މިކުރި ޤާނޫނުއަސާސީގެ ފޮނި މޭވާ އަޅުގަނޑުމެންނަކަށެއް ނުލިބޭނެ. އަޅުގަނޑު ރާއްޖޭގެ ރައްޔިތުންނަށް ޔަޤީންކޮށް އަރުވަން ބޭނުންވަނީ، ތިޔަބޭފުޅުން ޤާނޫނުއަސާސީން ތި އުންމީދުކުރާ ތަނަވަސްކަމާއި، އުޖާލާކަމާއި، ފާގަތިކަން އިރާދަކުރެއްވިއްޔާ އަޅުގަނޑުމެން ހޯދައިދޭނަމޭ.


Messi ge hiyanin Neymar ah othee nukunnan jehifai | Mihaaru\n30 ޖެނުއަރީ 2018 - 11:573comments\nމެސީއާ އެކު ބާސެލޯނާ އަށް ކުޅުމަށް ފަހު ނޭމާ މި ސީޒަނުގައި ޕީއެސްޖީ އަށް ބަދަލުވީ ދުނިޔޭގެ ރެކޯޑް އަގަކަށެވެ. އޭރު ވާހަކަ ދެކެވިފައި އޮތީ ނޭމާ އެ ޓީމު ދޫކޮށްލީ މެސީގެ ހިޔަނި އޭނާގެ ކެރިއަރަށް އެޅިފައިވުމެވެ. މާނައަކީ ބާސެލޯނާގައި ނޭމާ ހުރުމުން، އޭނާ ކިތަންމެ ތަފާތެއް ދެއްކިޔަސް އެކަން ފާހަގަނުވުމެވެ.\n"އަހަރެން ދެކޭ ގޮތުގައި މެސީއާ އެކު ނޭމާ ވެސް އެހުރީ ދުނިޔޭގެ ފުޓްބޯޅައިގެ އެންމެ ނުފޫޒު ފަދަ ކުޅުންތެރިޔާގެ ގޮތުގައި. އޭނާ އަށް ޖެހުނީ މެސީގެ ހިޔަނިން ކުޑަކޮށް ނުކުންނަން. މެސީ ފަދަ ތަފާތު ކުޅުންތެރިޔަކާ އެކު ކުޅެލުމަކީ އެ މީހަކަށް ކުރިމަތިވާނެ އެންމެ ބޮޑު އެއް ކަންތައް. އެކަމަކު އަބަދުވެސް ބޮލުގައި އިންނާނެ ތިމާގެތޯ އެ ހުނަރު ހުރީ ނުވަތަ އޭނާގެތޯ،" އެ ދެ ކުޅުންތެރިންނާ އެއްކޮށް ބާސެލޯނާއަށް ކުޅެފައިވާ އަލްވެސް ބުންޏެވެ.\nއަލްވެސް ބުނީ މެސީއާ އެއްކޮށް ކުޅެން އަބަދުވެސް ލޯބިކުރާ ކަމަށާއި އެކަމަކު އޭނާ އާއި މެސީ އަކީ ބްރެޒިލް ކުޅުންތެރިންނަށް ވާތީ ފަހުން ވިޔަސް އަދި އަވަހަށް ވިޔަސް މެސީއާ ދެކޮޅަށް ބައިނަލްއަގްވާމީ ފުޓްބޯޅައިގައި ނުކުންނަން ޖެހިފައި އޮންނަ ކަމަށެވެ.\n"އަހަރެން ދެކޭ ގޮތުގައި އިންޑިވިޖުއަލީ ކަންތައްތަކެއް ހާސިލްކުރުމުގެ ފުރުސަތު ބޮޑުވާނެ އެފަދަ ކުޅުންތެރިޔަކާ އެހާ ބޮޑަށް އެއްކޮށް ނޫޅެންޏާ. ނޭމާގެ އަމިއްލަ ކުރިއެރުމަށާއި އަދި ބްރެޒިލަށް ވެސް އެއީ ރަނގަޅު ގޮތެއް ނޭމާ، އޭނާގެ އަމިއްލަ މަގެއް އިހުތިޔާރުކުރުމަކީ،" އަލްވެސް ބުންޏެވެ.\nއިތުރު ލިޔުންތައް ލިއޮނަލް މެސީ ނޭމާ ޑެނިއަލް އަލްވެސް


Case Studies - މޯލްޑިވްސް އިންޑަސްޓްރިއަލް ފިޝަރީޒް ކޮމްޕެނީ ލިމިޓެޑުން މަޢުލޫމާތު ނުލިބުމުން ހުށަހެޅި މައްސަލަ:\nމޯލްޑިވްސް އިންޑަސްޓްރިއަލް ފިޝަރީޒް ކޮމްޕެނީ ލިމިޓެޑުން މަޢުލޫމާތު ނުލިބުމުން ހުށަހެޅި މައްސަލަ:\nCASE NO: 36/2019\nމައްސަލަ ލިބުނު ތާރީޚް : 20 ނޮވެންބަރު 2019\nމައްސަލަ ހުށަހެޅި ފަރާތް : އާންމުފަރުދެއް\nމިފްކޯގެ ހެޑް އޮފީހުގެ ޗީފް ފިޝް ޕްރޮކިއުމެންޓް އެންޑް ލޮޖިސްޓިކްސް އޮފިސަރެއްގެ ގޮތުގައި މައްސަލަ ހުށަހެޅި ފަރާތް ހުއްޓައި، 2017 ޑިސެންބަރު5ވަނަ ދުވަހު، ވަޒީފާއިން ވަކި ކުރެވިފައި ވަނީ، އޭރުގެ ސަރުކާރުން ސިޔާސީ ގޮތުން އެޅި ފިޔަވަޅަކަށް ވާތީ ވަޒީފާއިން ވަކި ކުރުމުގެ މަރުހަލާ ކުރިޔަށް ގެންދިޔަ ގޮތާއި އެ މަރުހަލާތަކުގައި މެނޭޖްމެންޓުން ނިންމިގޮތް ލިޔުމުން ބޭނުންވާތީ، އެ މައުލޫމާތު ހޯދަން މޯލްޑިވްސް އިންޑަސްޓްރިއަލް ފިޝަރީޒް ކޮންޕެނީ ލިމިޓެޑަށް ހުށަހެޅުމުން ލިބިފައިވާ މައުލޫމާތާ މެދު ހިތްހަމަނުޖެހިގެން، 2019 ނޮވެންބަރު 19 ވަނަ ދުވަހު ހުށަހެޅި މައްސަލަ.\nމައްސަލަ ނިމި ފައިލު ކުރެވުނު ތާރީޚް: 17 ފެބުރުވަރީ 2020\nމައްސަލަ ބަލައި ނިންމިގޮތް\nމައްސަލާގައި ކަންހިނގާފައިވާ ގޮތްތަކަށާއި، މައްސަލައިގެ ވަށައިގެންވާ ކަންކަމަށް ނަޒަރުކޮށް ބެލި ހިނދު، މޯލްޑިވްސް އިންޑަސްޓްރިއަލް ފިޝަރީޒް ކޮންޕެނީ ލިމިޓެޑުން، އޭނާ ހޯދަން ހުށަހަޅާފައިވާ މައުލޫމާތަކީ، މަޢުލޫމާތު ހޯދައި ލިބިގަތުމުގެ ޙައްޤުގެ ޤާނޫނުގެ7ވަނަ ބާބު ( އާންމު މަސްލަހަތަށް އިސްކަންދިނުމާއި އިސްތިސްނާ ހާލަތްތައް) އަށް ފެތޭ މައުލޫމާތަކަށް ނުވާތީ، އަންނަނިވި މައުލޫމާތު ދޫކުރަން ޖެހޭނެކަމަށް ވަނީ ނިންމިފައެވެ.\n1- އޭނާ ވަޒީފާއިން ވަކިކުރުމުން އެކަން ހިނގައިދިޔަ ގޮތް ބެލުމަށް އެފަރާތުން ހުށަހެޅި ސިޓީގެ ކޮޕީ.\n2- ވަޒީފާއިން ވަކިކުރުމުން އެކަން ހިނގައިދިޔަގޮތް ބެލުމަށް ހުށަހަޅާފައިވާ ސިޓީއަށް މިފްކޯގެ ލީގަލް ޓީމުން ގާނޫނީ ލަފާ ދީފައިވާ ލިޔުމާއި މިފްކޯގެ ބަލަދުވެރި ކުންފުނި އެސް.ޓީ.އޯގެ ލީގަލް ޓީމުން ނިންމާފައިވާ ނިންމުމުގެ ލިޔުންތައް.


ޑރ. މޫސާ އަންވަރު ހަސަން | Dhiislam | Page3| Dhiislam - Part 3\nނަބީބޭކަލުންގެ ވާހަކަ: އާދަމް ޢަލައިހިއްސަލާމް (5 ވަނަ ބައި)\nމިކަމާއި ބެހޭގޮތުން މުފައްސިރުން ވިދާޅުވެފައިވަނީ، ފުރަތަމަ ފޭބުމަކީ ސުވަރުގެ އިން ދުނިޔޭގެ އުޑަށް ފޭބިފޭބުމެވެ. ދެވަނަ ފޭބުމަކީ ދުނިޔޭގެ އުޑުން ބިމަށް ފޭބިފޭބުމެވެ." ނަމަވެސް ރަނގަޅު ގޮތަކީ އެ ލަފުޛެއްގައި ތަކުރާރުވެގެން ...\nޑރ. މޫސާ އަންވަރު ހަސަން މެއި 8, 2020 0\nނަބީބޭކަލުންގެ ވާހަކަ: އާދަމް ޢަލައިހިއްސަލާމް (4 ވަނަ ބައި)\nޝައިޠާނާ ބުންޏެވެ. މާތް اللهُ ތިޔަ ދެކަނބަލުންނަށް އެގަހާ ކައިރިވެވަޑައިގަތުން މަނާކުރެއްވީ އެ ގަހުން ތިޔަ ދެކަނބަލުން ފަރިއްކުޅުއްވައިފަނަމަ، ތާއަބަދަށް ދެމިތިބެނިވި ބަޔަކަށް ވެދާނެތީއެވެ. އަދި އޭނާގެ އެވާހަކައިގެ ތެދުކަން ހާމަ ...\nޑރ. މޫސާ އަންވަރު ހަސަން އޭޕްރިލް 30, 2020 0\nއިބިލީސް މާތް الله އާއި މުޚާޠަބުކޮށް ދެންނެވިއެވެ. ﴿قَالَ فَبِمَا أَغْوَيْتَنِي لَأَقْعُدَنَّ لَهُمْ صِرَاطَكَ الْمُسْتَقِيمَ މާނައަކީ: "އެކަލޭގެ ދެންނެވިއެވެ. އިބަރަސްކަލާނގެ ތިމަންނާ ތެދުމަގުން އެއްކިބާ ކުރައްވައި، ލެހެއްޓެވިކަމުގެ ސަބަބުން، ...\nޑރ. މޫސާ އަންވަރު ހަސަން އޭޕްރިލް 26, 2020 0\nޙަސަނުލް ބަޞަރީ ވިދާޅުވެފައިވެއެވެ. މި ބިންމަތީގައި އެންމެ ފުރަތަމަ އަޅާކިޔާ ހެދި މީހަކީ އިބިލީހެވެ. މިގޮތަށް އަޅާކިޔުމުން އޭނާއަށް އާދަމުގެފާނަށްވުރެ މަތިވެރިކަމަށް އަމިއްލައަށްދެކި ބޮޑާވެގަތެވެ. ނަމަވެސް މާތް الله އާދަމުގެފާނަށް ސަޖިދަކުރުމަށް ...\nޑރ. މޫސާ އަންވަރު ހަސަން އޭޕްރިލް 15, 2020 0\nކީރިތި ޤުރްއާނުގައި އެންމެ ރިވެތި ވާހަކަ ކަމުގައި ބަޔާން ކުރައްވާފައިވަނީ ނަބީބޭކަލުންނާއި ރަސޫލުބޭކަލުންގެ ވާހަކަތަކެވެ. އެވާހަކަތަކަކީ އަޅުގަނޑުމެންނަށް ޢިބުރަތާއި ވަޢްޟާއި ނަޞޭޙަތުގެ ގޮތުން މާތް الله سبحانه وتعالى ކީރިތިރަސޫލާއަށް ބަޔާން ...\nޑރ. މޫސާ އަންވަރު ހަސަން އޭޕްރިލް 11, 2020 0\nކޮވިޑް19 އާއި ގުޅިގެން އަޒްހަރުގެ ބަޔާނުގައިވާ މުހިންމު ކަންކަން!\nކޮވިޑް 19 އާއި ގުޅިގެން ދުނިޔޭގެ އިސްލާމީ އިދާރާތަކުން ދަނީ ބަޔާންތައް ނެރެމުންނެވެ. ދީނީ ގޮތުން އިރުޝާދު ދިނުމުގެ ގޮތުން ތަފާތު ނިންމުންތައް ދަނީ ނިންމާ އާންމުކުރަމުންނެވެ. އެގޮތުން އަޒްހަރުގެ ބޮޑެތި ...\nޑރ. މޫސާ އަންވަރު ހަސަން މާރޗް 17, 2020 0


Musaara Bodukoh, New ge Assistant Coach akah Dakey\n5 އޭޕްރީލް 20174ކޮމެންޓް\nމުސާރަ ބޮޑުކޮށް، ނިއުގެ އެސިސްޓެންޓް ކޯޗަށް ޑަކޭ\nނިއުރޭޑިއަންޓް ސްޕޯޓްސް ކްލަބުގެ ކްލަބުގެ އެސިސްޓެންޓް ކޯޗުގެ މަގާމަށް ހަސަން ހަމީދު- ޑަކޭ ހަމަ ޖައްސައިފިއެވެ.\nކުރިން ގައުމީ ޓީމްގެ ގޯލް ކީޕަރު ޓްރެއިނަރުގެ މަގާމުވެސް އަދާކޮށްފައިވާ ހަސަން ހަމީދުއަކީ ޒަމާނުއްސުރެ ނިއުރޭޑިއަންޓް މީހެކެވެ. 2013 ވަނަ އަހަރު ބީޖީ ސްޕޯޓްސްގެ ކޯޗިން ސްޓާފުންގެ ތެރޭގައި ހިމެނުނު ހަސަން ހަމީދަކީ ދެވަނަ ޑިވިޝަންގެ ބާރެއް ކަމަށްވާ ވެލޯޒިއާގެ ބާނީވެސްމެ އެވެ.\nމީގެ އިތުރުން 2005 ވަނަ އަހަރު އޭއެފްސީ ކަޕްގެ3ވަނަ މަގާމު ނިއުރޭޑިއަންޓުން ހޯދި އިރު، އެ ޓީމްގެ ދެވަނަ ކީޕަރަކަށް ހުރީ ހަސަން ހަމީދުއެވެ.\nމިއަހަރުގެ ފުޓްބޯޅަ ސީޒަނަށް އެންމެ ފުރިހަމައަށް ތައްޔާރުވެފައިވާ ޓީމަކީ ނިއުރޭޑިއަންޓެވެ.\nއެ ޓީމުންވަނީ ރާއްޖޭގެ އެންމެ މޮޅު ގޯލް ކީޕަރު އިމްރާން މުޙައްމަދު އެ ޓީމަށް ގެނެސްފައެވެ. އަދި މީގެ އިތުރުން މިދިޔަ އަހަރުގެ މިނިވަން ފަންސާސް މުބާރާތުގައި މޮޅު ކުޅުމެއް ދެއްކި ކީޕަރު ޒިއަޒަން ޓީމަށް ގެނެސްފައެވެ. މީގެ އިތުރުން ހަސަން ހަމީދުގެ އިރުޝާދުގެ ދަށުން ރަނގަޅު ޒުވާން ކީޕަރުންތަކެއްވެސް އަންނަނީ ނިއުގައި މަސައްކަތް ކުރަމުންނެވެ.\nނިއުގެ ކީޕަރު ޓްރެއިނަރު ހަސަން ހަމީދުގެ މުސާރަ ބޮޑުކޮށް، އެސިސްޓެންޓް ކޯޗަކަށް މި ހަމަ ޖެއްސީ، ކުރިން އެ މަގާމުގައި ހުރި އަޝްރަފު ލުތުފީ މަގާމުން އިސްތިޢުފާ ދިނުމުން އެ މަގާމް ހުސްކޮށް އޮތުމަށް ފަހު އެވެ. އަޝްރަފު ލުތުފީ މަގާމުން އިސްތިޢުފާ ދީފައިވަނީ ކްލަބާ މެދު ހިތްހަމަ ނުޖެހުންތަކެއް އުޅުމުގެ ސަބަބުން ކަމަށް ބައެއް ފަރާތްތަކުން ބުނި ނަމަވެސް ކްލަބުންވަނީ އެކަން ދޮގުކޮށްފައެވެ. އަޝްރަފް ލުތުފީ އިސްތިޢުފާ ދޭން ނިންމި ސަބަބުތަކުގެ ތެރޭގައި މުސާރައިގެ ހިތްހަމަ ނުޖެހުންތައް ހުރި ކަމަށް މައުލޫމާތު ލިބިފައިވެއެވެ.\nނިއުރޭޑިއަންޓް ކުޅިވަރު ރާއްޖެ ކުޅިވަރު\nކޮންތާކުން ނިއުރޭޑިއަންޓް އެހާވަރަށް ލާރިހޯދީ. އެއީ ސުވާލެއްނު.\nވަރަށް ސާފުކޮށް މި ބުނަނީ ނިއުގެ ކަންކަން ހަމައަކަށް އަޅުވަންޏާ އެބަޖެހޭ ޖީއެސްގެ ރުންކުރުކަން ދޫކޮށްލަން. ބަޔަކާ ޖެހެދޭ ދުވަހު، ޔައުނީ މާޒިޔާއާ ޖެހޭ ދުވަހު އެނގޭނެ އަސްލު ސައިޒު\nސަމްޕަތަށް ދޭން ވީމާ ނިއުގަ ލާރި ނެތީ. އެކަމަކު ޑަކޭއަށް މުސާރަ ބޮޑުކުރަން ވީމާ އޯކޭ ދޯ. ޖީއެސްއަށް 15، އަދި އިތުރު އެޑްމިން މަންޖެއަށް 5. މި ހުރިހާ ކަމެއް މިހެން ހިނގާކަން ޒިޔާދު ސަރއަށް ނޭނގެނީބާ؟ ހުރިހާ ކަމެއް ކުރަނީ އެކަމަކު އައްބަ\nމުސާރަ ބޮޑުކޮށްގެނެއް ހައިރާނެއް ނުވޭ. ނިއުރޭޑިއަންޓުގައި ލާރި އޮތްކަން ވަރަށް ރަނގަޅަށް އެބައެނގޭ. އެކަމަކު އެ ލާރި ކަރަދު ކުރަނީ އެންމެ ރަނގަޅަކަށް ނޫންކަން އެނގޭކަށް މާ ގިނަ ދުވަހެއް ނުނަގޭނެ.


Yaameen Rasheedge Maruge Shareeaiy: Saabithu Kurevey Varah Heki Hushahalhaafainuvaathee Dhifaaee Baeh Hekinge Nanthah Anburaa Gengosfi – Iru\nޔާމީން ރަޝީދުގެ މަރުގެ ޝަރީއަތް:ޝާބިތު ކުރެވޭ ވަރަށް، ހެކި ހުށަހަޅާފައިނުވާތީ ދިފާއީ ބައެއް ހެކިންގެ ނަންތައް އަނބުރާ ގެންގޮސްފި\nބްލޮގަރ ޔާމީން ރަޝީދަށް ތޫނު އެއްޗަކުން ހަމަލާދީ މަރާލި މައްސަލާގައި ދައުވާ އުފުލާފައިވާ އިސްމާޢިލް ރަޝީދުގެ މައްޗަށް ޝާބިތު ކުރެވޭ ވަރަށް، ދަޢުލަތުން ހެކި ހުށަހަޅާފައިނުވާތީ، ދިފާޢުން ހުށަހަޅާފައިވާ،7މީހުންގެ ނަންތައް އަނބުރާ ގެންގޮސްފިއެވެ.\nމި މައްސަލާގައި އިސްމާއިލް ރަޝީދުގެ ދިފާއީގައި ޖުމްލަ 11 ހެކިން ހުށައަޅާފައިވއެވެ. އޭގެތެރެއިން މިއަދު ހެކިބަސް ނަގަން އޮތް7މީހުންގެ ނަން އަނބުރާ ގެންދިޔަނަމަވެސް ދެން ތިބި4މީހުންގެ ހެކިބަސް ނަގަން ބޭނުންވާކަމަށް މައުމޫން ހަމީދު ވިދާޅުވިއެވެ. އަދި އެ ހަތަރު މީހުން ކޯޓަށް ހާޒިރުކުރުމަސް އަމުރެއް ނެރެދިނުމަށްވެސް މަައުމޫން ހަމީދު ވަނީ އެދިވަޑައިގެންފައެވެ.\nމައުމޫންގެ ހަމީދުގެ ވާހަކަތަކަށް ޖަވާބުދެއްވަމުން މައްސަލަ ބައްލަވާ ގާޒީ ވިދާޅުވީ އެ ހަތަރު މީހުންގެ ތެރެއިން ފުރިހަމަ ނަމާ އެޑްރެސް އޮތީ އެންމެ މީހެއްގެ ކަމަށެވެ. އެއީ ޔާމިން ރަޝީދަށް މަރުގެ އިންޒާރު ދިން ކަމަށް ތުހުމަތު ކުރެވޭ ޒާހިދު ރަމީޒްގެ ނަމެވެ. އެހެންކަމުން އޭނާ ކޯޓަށްހާޒިރުކުރުމަށް ފުލުހުންގެ މައްޗަށް އަމަރު ނެރެދޭން ގާޒީ ވަނީ ނިންމަވާފައެވެ.


BREAKING: Dhemafiriyaku Nidhaafai Thibbaa Meehaku Vadhe Anhen Meehaa Ah Jinsee Goanaa Kohffi - Vaguthu\nމެދު ރާއްޖެތެރޭ ރަށެެއްގައި ދެމަފިރިއަކު ނިދަންތިބި ކޮޓަރިއަށް މީހަކު ވަގަށް ވަދެ އަންހެން މީހާއަށް ޖިންސީ ގޯނާ ކޮށްފިއެވެ.\nފުލުހުން ވަނީ، މިފަދަ ކަމެއް ހިނގައިގެން އުޅޭ ކަން "ޥަގުތު"އަށް ކަށަވަރުކޮށްދީފައެެވެ. އަދި މިކަން ހިނގާފައި ވާކަމުގެ ރިޕޯޓު ފުލުހުންނަށް ކޮށްފައި ވަނީ މިއަދު ފަތިހު 6:20 ހާއިރު ކަމަށް ވިދާޅުވެފައެވެ.\nއެމައްސަލަ މިހާރު ދަނީ ތަހުގީގު ކުރަމުން ކަމަށް ފުލުހުން ވިދާޅުވިއެވެ.\nފުލުހުން މީގެ އިތުރުން އެމައްސަލަ އާއި ގުޅޭ އެއްވެސް މައުލޫމާތެއް ހިއްސާކޮށްފައެއް ނުވެއެވެ.\nޖިންސީ ގޯނާ ކުރުމުގެ މައްސަލަތައް ރާއްޖޭގައި އިންތިހާއަށް ވައިގައި ހިފައިފައިވާއިރު މީގެ އިތުރު މައްސަލައެއް އިއްޔެވެސް ހިނގާފައި ވާކަމަށްވެސް ފުލުހުން ވަނީ ވިދާޅުވެފައެވެ. ފުލުހުން ވިދާޅުވީ މިކަންވެސް ހިނގާފައި ވަނީ މެދު ރާއްޖެތެރޭގެ ރަށެއްގައި ކަމަށާއި، އެ މައްސަލައިގައި ޖިންސީ ގޯނާ ކޮށްފައި ވަނީ 38 އަހަރުގެ އަންހެނަކަށް ކަމަށެވެ.\nއަދި މިމައްސަލައިގައި ޖިންސީ ގޯނާ ކޮށްފައިވާކަމަށް ބެލެވެނީ 52 އަހަރުގެ ފިރިހެނަކު ކަމަށް ފުލުހުން ވިދާޅުވިއެވެ.\nމިދެމައްސަލާގައިވެސް އެއްވެސް މީހަކު ހައްޔަރުކޮށްފައިވާކަމެއް ނުވަތަ ނޫންކަމެއް ފުލުުހުން ހާމަކޮށްފައެއްް ނުވެއެވެ.\nގއ. ކަނޑުހުޅުދޫގައި އުމުރުން އެންމެ ދެއަހަރުގެ ކުޑަ އަންހެން ކުއްޖަކަށް ޖިންސީ ގޯނާ ކުރި މައްސަލަ އަށް ފަހު މީގެ ކުރިން، ފޮރުވިފައިވާ މިފަދަ ބައެއް ވާހަކަތައް ފަޅައަރަމުންދާއިރު، މިފަދަ މައްސަލަތައް ފުލުހުންނަށް ރިޕޯޓުކުރާ މިންވަރުވެސް ގިނަކަން ފާހަގަކޮށްލެވެއެވެ.\nކަނޑުހުޅުދޫ މައްސަލައިގައި ހިމެނޭ އެކުއްޖާގެ އާއިލާގެ ފިރިހެނުންތަކަކު ހައްޔަރުކޮށްފައި ވީނަމަވެސް މިފަދަ ހުރިހާ މައްސަލައެއްގައި ހިމެނޭ މީހުން ހައްޔަރުކޮށް ވަގުތުން ފިޔަވަޅު އެޅުމުގެ ބާރެއް ފުލުހުންނަކަށް ނޯވެއެވެ. މިފަދަ މައްސަލަތަކުގައި މީހުން ހައްޔަރު ކުރުމަށްވެސް އެތައް ދުވަހެއް ނަގައެވެ.\nރަށްވެހި ފަތިސް ތަފާތުވާނެ. އަދި ދި މާވާނެ ރަށްވެހި ފަތިހަކަށް އަލިވިލުނޫ މަ މާ ތަފާތުކަންކަން. ހުރޭ ބަލައް.\nމިވެސް ސަރުކާރު ގޯސްވެގެން ވީ ކަމެއްތަ.. ތިޔަ ބޯދާ ހިޔާލު ދޫނުކޮށް ގައުމަށް ހަމަ ޖެހުމެއް ނާންނާނެ... ތިމާއަކީ އެއްމެ މާތް މީހާ ކަމަށް ދެކޭ ދެކުން ދޫކޮށް އަމިއްލަ ނަފްސު އިސްލާހު ކުރަންވީ\nފެބުރުއަރީ 16, 2020 14:52\nހަ މަ ނުބައިސަރުކާރެއް.\nފެބުރުއަރީ 19, 2020 23:35\nފެބުރުއަރީ 17, 2020 07:59\nސުންޕާ ސަރުކާރެއްވީމަ ވާގޮތް މިފެންނަނީ\nފެބުރުއަރީ 16, 2020 13:53\nމަތިމައްޗަށް މައްސަލަ.އެއްވެސްކަމެއް ނިމެންނޫޅޭ.ތަހުގީގު ކުރިޔަށް.ދިވެހި ރައްޔިތުންނަށް އިންސާފު ލިބޭނީ ކޮން އިރަކުންބާ؟\nފެބުރުއަރީ 16, 2020 16:18\nއިންސާފު ހޯދަދޭނީ ވެސް ކިހިނެއް މިވަރަ މީހުނާ ބެހެންޔާ\nޖިންސީ ގޯނާ އަދި ރޭޕްކުރުމުގަ ރޮނގުން ރާއްޖެ އިންޑިޔާވެސް ފަހަތަށް ޖައްސާލައިފި! އެޖެންޑާ 19 ވަރަށް ތަފާތު\nމިހާރު މިރާއްޖޭގަ އަމާންކަމެއް ނެތީތޯ\nސާބަހޭ ލާދީނީރީނދޫ ވެރިކަމެއް ފާޅުވިފަހުން މިރާއޖޭގައި ނުބައި ވެގެންވާހުރިހައި ކަމެއް ޢާމްވެއްޖެ ހުރިހިތާމަ އެއްގެ ބޮޑުކަމާއޭ ޔާﷲ މިވެރުކަން އަވަސްވީގޮތަކުން ނެތިފަނާ ކުރަށްވާށި އާމީން\nމަޖްލިސް ރައީސް ގެ ހަމްދަރުދީ ލިބިއްޖެތޯ މިކަމުގައި، ރަށްވެހި ފަތިހު ކަމެއް ނުވާނެ މައްސަލަ އަކަށް\nޖަޒީރާ ރާއްޖެއަށް ފަތިސްވާ ގަޑިތަ މީ ހެހެހެހެ\nފެބުރުއަރީ 16, 2020 15:05\nޗަސް ޗިސް ޗުސް ކަލޯ ހުރިހާ ކުޅިޔެއް ފެށީ ފާޑެއްގެ ރީނދޫ ކުލަގަނޑެއް ޖެހިފަތިބި ބައިގަނޑެއް ޤައުމު އެބައިގަނޑު ޤައުމު ހިންގަން ނޭގިގެން ޤައުމު ފަނާކުރާއިރު ވެސް ރަށްޔަތުން ތިބޭންވީ ހަނުތަ ކަލޯ ރުހުމުގެ ލޮލަކަށް އައިބެއް ނުފެންނާނެ ކިތަމެގިނަ ގުދުލާފަ އޮތަސް ކަލޯޔަށް ތިހިރީ ހަމަޔާ އިންސާފު ރީނދޫ ފެނުގައި ފިސާރިރަގަޅަށް ގިރައިގެން ބޮވިފަ ދެންބާރަށް ދެކޮޑުހުޅުން އަތްނެއް ޓޭވަރަށް އަތްޖަހާ\nއަނބީންނާއިފިރީންގެ ރަށްކާތެރިކަން ކަށަވަރުކުރުން\nފެބުރުއަރީ 16, 2020 15:26\nދެންމި5 އަހަރުނިމެން ދެން ދެމަފިރިން ތިބޭ ޑިއުޓީ ކުރަން އަނބި މީހާނިދީމަ ފިމީހާއިނދޭ އަނބިމީހާކައި ދަމަށް އެނޫންގޮތެއް ނެތެއްނު ދެން އަނބިމީހާ ތެދުވިއިރަކުން ފިރިމީ ހާނިދާނީ\nފެބުރުއަރީ 16, 2020 16:25\nކުރީސަރުކާރުގެ ސަބަބުން ހިނގާކަންކަން މިއީ ،އެސަރުކާރު ވެރިކަ މުގަ ރ. ޔާ މީންގެސަބަބުން މިހާރު އެސަރުކާރުގެ ސަބަބުން .. މިއީ އިޒްރޭލާ ފަލަސްތީނުކަ މަށް އަދުން ހުސޭނުއޮތީ ނިން މާފަ .އޭނާ އަދުން ގާނަންގެންގުޅޭ އޮޑިހަނަކީވެސް ރާއްޖެތެރޭން ހޯދި އޮޑިހަނެއް. ވ. ސަލާ މް\nފެބުރުއަރީ 16, 2020 19:02\nދެން ތިމައްސަލަ ބެލޭނެ. މިއަދުވެސް އާ ނައިބެއް ލައްވައިފިވިއްޔަ!\nދިވެހިރާއްޖޭގައި މިހާރު ބާކީކޮށްލާފައި ހަވާސާ ކޮށްލާފައި އެތިބަ، ތަޖުރިބާއާއި ތަޢުލީމާއި މިހާތަނަށް ކޮށްދީފައިވާ ޚިދުމަތުންވެސް ފާހަގަކޮށްލެވޭ އެތަކެއް ބޭފުޅުން މަގުމަތީ ދަމާކަނޑައިގެން އަނބިދަރިންނަށް ކާންބޯންދޭން ގުލާނު ކުރަނިކޮށް، ތަޖުރިބާއާއި ތަޢުލީމާއި ޚިދުމަތުގެ ރޮނގުން އެޔަށްވުރެވެސް މާމޮޅު ބޭފުޅަކު ދެއްތޮ މިއޮއް ހިތްހެޔޮ ސަރުކާރުން ހެޔޮވެރިކަމެއް ކުރަމުން މިވަޒީފާ މިދެއްވީ؟؟؟؟ އެންމެ ބޭފުޅުން ބާރަށް އަތްޕުޅު ޖައްސަވައިގެން ތާއީދު ކުރައްވާ ކައުންސިލް އެލެކްސަންގައި ރީނދޫ ޕާޓީއަށް. އޭރުން ރާކަނި ބާބަކިޔު ފިހެވޭނެ ފަރިކުޅުއްވަން!\nފެބުރުއަރީ 16, 2020 19:28\nއެހާ މިނިވަން ރާއް ޖެއެއްވީ ވާ މިނިވަން ކަމާއިއެކު ބޭނުން ކަމެއް ކޮށްލަނީ\nފެބުރުއަރީ 17, 2020 10:25\nރައްވެހިފަތިސް ގަ ވާނެގޮތަކީ ފަތިސްނަމާދައް ފިރިމީހާދާވަގުތު އަބިމީހާއައްޖިނންސީގޮނާކުރާނީ ދެން އެކަމާބިރުން ފަތިސްނަމާދައް ދިއުން މަދުވާނީ...19 ވަނަ އެޖެންޑާ....ޖަޒީރާރާއްޖެ...ކޮވިޑު 19 ޗައިނާ.....އެޖެންޑާ އަޖްތަކު19(އިންޑިއާ މުސލިމުންނާދެކޮޅު އެޖެނއޑާ...\nފެބުރުއަރީ 17, 2020 16:20\nތިޔައީ އެފިރިހެން މީހާގެ ގާބޫލްގައި އޭނަ ވެއްދިމީހެއް އަދި ވެއްދިޔަ ދިނީވެސް އޭނާކަމަށް ލަފާކުރެވެއެވެ ތިކަމުގެ އަޑިގައި ކޮންމެވެސް ކަމެއް ވާހެން ހިވޭ.\nފެބުރުއަރީ 19, 2020 23:36\nގަނޑިޔަ...ފިރިމީހާ އޮތީކީއްވެފަ އެހުރިހާކަމެއްވިއިރު!!!.\nފެބުރުއަރީ 22, 2020 16:57\nއަސްލު ޕޮއިންޓަށް ދޭ.! ކައިވެނި ކުރެވޭ އުމުރު ދައްްކުރުމުން. ޒިނޭ ނުވަތަ މިޒަމާނު ބަހުންނަމަ ޖިންސީގޯނާ ކުރާވަރު މަދުވާނެ. ދެއަންބަށް، ތިންއަންބަށް މީހުންނާ އިންނަން އިސްލާމްދީން ހުއްދަ ކޮށްފާ އޮނަނަނީ ސަބަބަ ތަކެކާ ހެދިކަން އެނގެން ވެއްޖެ. އެކަކަށް ވުރެ ކިނަމީހުންނާއި އިނުން ފަސޭހަ ކުރޭ. އަދި ހުސްކޮށްތިބެ އުމުރުގެ ބޮޑު ބައެއް ހޭދަނުކޮށް ދެވަނަ އަނބަށްވިޔަސް މީހަކާއިނދޭ! އެރުން މުޖުތަމައު ރަނގަޅުވާނެ.


Office Netball Mubaarai mi mahuge9ga fashanee\nކުޅިވަރު - ނެޓްބޯޅަ\nއޮފީސް ނެޓްބޯޅަ މުބާރާތް މި މަހުގެ9ވަނަ ދުވަހު ފަށަނީ\nމުބާރާތުގައި އަންހެން 12 ޓީމާއި ފިރިހެން4ޓީމު ވާދަކުރޭ\nމިދިޔަ އަހަރުގެ ޗެމްޕިއަން ޑީއެސްސީ ބައިވެރިއެއް ނުވޭ\nމިއަހަރު މިކްސް ނެޓްބޯޅަ މުބާރާތެއް ކުރިއަށްދާނެ\nކ. މާލެ2ފެބުރުއަރީ 2017 | ބުރާސްފަތި 19:54 1,854\nމިދިޔަ އަހަރުގެ ގައުމީ ނެޓްބޯޅަ މުބާރާތުގެ ފައިނަލް މެޗަށްފަހު ޗެމްޕިއަން ޓީމަށް ތަށި ހަވާލުކުރަނީ - ފޭސްބުކް\nނެޓްބޯލް އެސޯސިއޭޝަނުން އިންތިޒާމްކޮށްގެން ބޭއްވުމަށް ހަމަޖެހިފައިވާ އޮފީސް ކޮމްޕެނީ ނެޓްބޯޅަ މުބާރާތް މި މަހުގެ 9ވަނަ ދުވަހު ފެށުމަށް ހަމަޖައްސައި މުބާރާތުގެ ގުރު ނަގައިފި އެވެ.\nމިއަހަރުގެ މުބާރާތުގައި ދެ ޖިންސް އެއްކޮށް ޖުމްލަ 16 ޓީމު ވާދަކުރެއެވެ. އެއީ ހަތަރު ފިރިހެން ޓީމާއި 12 އަންހެން ޓީމެވެ.\nޒުވާނުން މަރުކަޒުގެ ބޭރު ކޯޓުގައި ކުރިއަށްދާ މުބާރާތުގެ އަންހެން ޑިވިޝަންގެ ޓީމުތައް ބަހާލެވިފައި ވަނީ ގްރޫޕެއްގައި ހަ ޓީމު ހިމެނޭ ގޮތަށް ދެ ގްރޫޕަކަށެވެ. އަދި މުބާރާތުގެ ފިރިހެން ޑިވިޝަންގެ ޓީމުތައް ބަހާލެވިފައިވަނީ އެއް ގްރޫޕަކަށެވެ.\nގްރޫޕް ސްޓޭޖު ނިމުމާއެކު އަންހެން ޑިވިޝަންގެ ކޮންމެ ގްރޫޕަކުން ހަތަރު ޓީމު (ދެ ގްރޫޕުން އަށް ޓީމު) ކުޅޭނީ ކުއާޓާގެ މެޗުތަކެވެ. އަދި ފިރިހެން ޑިވިޝަންގެ ގްރޫޕް ސްޓޭޖުގެ އެއްވަނަ ޓީމު ފައިނަލްގެ ޖާގަ ކަށަވަރުކުރާއިރު، ދެން ފައިނަލަށް ދާ ޓީމު ކަނޑައެޅޭނީ ދެވަނަ އަދި ތިންވަނަ ޓީމުގެ މެދުގައި ކުޅެވޭ ސެމީގެ މެޗުތަކަށް ފަހު އެވެ.\nމުބާރާތުގެ ފުރަތަމަ މެޗުގައި9ވަނަ ދުވަހުގެ ރޭ ކުޅޭނީ އަންހެން ޑިވިޝަންގެ މެޗެކެވެ. އެ މެޗުގައި ބައްދަލުކުރާނީ މީރާ އަދި ކަސްޓަމްސްއެވެ. މުބާރާތުގެ ހުރިހާ މެޗެއް ވެސް ކުޅުމަށް ހަމަޖެހިފައިވަނީ ރޭގަނޑެވެ.\nމުބާރާތުގެ އެންމެފަހުގެ ޗެމްޕިއަން ދިވެހި ސިފައިންގެ ކްލަބް މިއަހަރުގެ މުބާރާތުގައި ބައިވެރިވެފައެއް ނުވެއެވެ.


Polytech Inn Rajjey Gai Refrigerant Driving License Program Eh Fashaifi - Vaguthu\nޕޮލިޓެކުން ރާއްޖޭގައި ރެފްރިޖެރެންޓް ޑްރައިވިންގ ލައިސަންސް ޕްރޮގްރާމެއް ފަށައިފި\n7 މަސް ކުރިން ( ޖުލައި 8, 2019 )\nރެފްރިޖެރޭޝަން އަދި އެއަރ ކޮންޑިޝަނިންގ ދާއިރާގައި މަސައްކަތްކުރާ ޓެކްނީޝަނުންނަކީ ލައިސަންސް އޮވެ މަސައްކަތްކުރާ ބަޔަކަށް ހެދުމުގެ ޕްރޮގްރާމެއް މިނިސްޓްރީ އޮފް އެންވަޔަރަންމަންޓުން އިސްނަގައިގެން މިއަދު މޯލްޑިވްސް ޕޮލީޓެކްނީކްގައި ފަށައިފިއެވެ.\nހަތަރު ދުވަހަށް ކުރިއަށްގެންދާ މި ޕްރޮގްރާމަކީ ދިވެހިރާއްޖެއިން ބައިވެރިވެފައިވާ މުއާހަދާއެއްކަމުގައިވާ "މޮންޓްރިއަލް ޕްރޮޓޮކޯލް އޮން ސަބްސްޓެންސް ދެޓް ޑިޕްލީޓް ދި އޯޒޯން ލޭޔަރ" ގެ ދަށުން ދިވެހިރާއްޖެއިން ކަނޑައަޅާފައިވާ އެޗް.ސީ.އެފް.ސީ ފޭސްއައުޓްކުރުމުގެ ޓާގެޓް ހާސިލުކުރުމަށް މަގުފަހިކުރުމުގެ ގޮތުން އެންވަޔަރަންމަންޓް މިނިސްޓްރީއާއި ޔުނައިޓެޑް ނޭޝަންސް އެންވަޔަރަންމަންޓް ޕްރޮގްރާމް (ޔުނެޕް) ގުޅިގެން ހިންގަމުންދާ ބައިނަލްއަޤުވާމީ ފެންވަރުގެ ސެޓްފިކޭޝަން ޕްރޮގްރާމެކެވެ.\nމި ޕްރޮގްރާމްގެ ދަށުން އަލަށް ދުނިޔޭގެ މާކެޓުގައި ތަޢާރަފު ކުރަމުންދާ ފްލޭމަބަލް ރެފްރިޖެރެންޓް އެކުލެވޭ އެއަރ ކަންޑިޝަނަރ އަދި ރެފްރިޖެރޭޓަރސް އިންސްޓޯލް، މެއިންޓެއިން، އަދި ސާރވިސް ކުރާނެ ގޮތުގެ ޓްރެއިނިންގ ދެވޭނެއެވެ. އަދި އަލަށް އުފެދޭ ފްލޭމަބަލް އަދި ޖައްވު ހޫނުވުމަށް މެދުވެރިކުރުވާ ގޭސްތަކުގެ މަޢުލޫމާތު ދީ އެފަދަ ގޭސްތައް ގެންގުޅުމުގައި ބަލަންޖެހޭ ސަލާމަތީ މިންގަނޑުތަކުގެ މަޢުލޫމާތު ދެވޭނެއެވެ.\nރެފްރިޖެރޭޝަން އަދި އެއަރ ކަންޑިޝަނިންގ ދާއިރާއަކީ ފަންނީ އަދި ޢިލްމީ ދާއިރާއަކަށް ވުމާއެކު، އަދި މުޅި ސިނާޢަތުގެ އަމާޒު ތިމާވެށްޓާ ރައްޓެހި އީޖާދީ ޢިލްމުގެ މައްޗަށް ބިނާވަމުން އަންނަ ސިނާޢަތަކަށް ވުމުން، ދިވެހިރާއްޖޭގައިވެސް މި މަސައްކަތަކީ ހަރުދަނާ އުސޫލުތަކެއްގެ މަތިން އޭގެ އެންމެ ރަނގަޅު އުސޫލުތަކުގައި ހިފައިގެން ކުރާ މަސައްކަތަކަށް ހެދުމަކީ މުހިއްމުކަމެކެވެ.\nމި މަސައްކަތަކީ ލައިސެންސް ލިބިގެން އެކަމުގެ ފަންނީ ޢިލްމު ލިބިހުރެ ކުރާ މަސައްކަތަކަށް ހެދުމަކީ މިނިސްޓްރީގެ އަމާޒެއް ކަމަށް އެންވައިރޮމެންޓް މިނިސްޓްރީން މަޢުލޫމާތު ދެއެވެ.\nދިވެހިރާއްޖެއަކީ ޔުނެޕްގެ ފަރާތުން ރެފްރިޖެރެންޓް ޑްރައިވިންގ ލައިސަންސް ޕްރޮގްރާމް ފެށި ދެވަނަ ޤައުމެވެ. މި ޕްރޮގްރާމްގައި ދިވެހިރާއްޖެއިން 12 ޓެކްނީޝަނުން ޓެރެއިން ކުރެވިގެންދާނެއެވެ.\nއުދަ އަރާނެ ކަމަށް ލަފާކޮށް އުތުރާއި މެދު ރާއްޖެ އަށް ހުދު ސަމާލު ނެރެފި\nކެމިކަލްތައް މެނޭޖްކުރުން ހަރުދަނާކުރުމަށް އެއްބަސްުވުމެއްގައި ސޮއިކޮށްފި\nޖުލައި 8, 2019 13:09\nހޫން...އެއްްކަލަ ހާޝިމް މެންދޯ..


Hulhumale'gai Court complex eh gaaimu kuran Bimeh dhookohffi\nރާއްޖެ - ޑިޕާޓްމެންޓް އޮފް ޖުޑީޝަލް އެޑްމިނިސްޓްރޭޝަން\nހުޅުމާލޭގައި ކޯޓު ކޮމްޕްލެކްސް އެއް ގާއިމްކުރަން ބިމެއް ދޫކޮށްފި\nފުރަތަމަ ފިޔަވަހީގައި 10 ބުރީގެ އެއް ޓަވަރު އެޅުމަށް ހަމަޖެހިފައިވޭ: ޑީޖޭއޭ\nކުރިއަށް އޮތް ދެ އަހަރު ދުވަހުގެ ތެރޭގައި މަސައްކަތް ނިމެނޭ\nބިންގާ އެޅުން މި މަހުގެ 20 ވަނަ ދުވަހު\nކ. މާލެ 14 ފެބުރުއަރީ 2020 | ހުކުރު 08:35 1,723\nކޯޓު ކޮމްޕްލެކްސް އަޅަން ބިން ހަވާލު ކުރުމަށް ބޭއްވި ރަސްމިއްޔާތުގެ ތެރެއިން - ސަން އޮންލައިން\nހުޅުމާލޭގައި ކޯޓު ކޮމްޕްލެކްސް އެއް ގާއިމްކުރަން ބިމެއް ދޫކޮށްފިއެވެ.\nޑިޕާޓްމަންޓް އޮފް ޖުޑީޝަލް އެޑްމިނިސްޓްރޭޝަން (ޑީޖޭއޭ) އިން ބޭއްވި ރަސްމިއްޔާތެއްގައި، ބިން ހަވާލު ކުރުމުގެ އެއްބަސްވުމުގައި އެޗް.ޑީ.ސީގެ ފަރާތުން ސޮއިކުރެއްވީ ޑެޕިއުޓީ މެނޭޖިން ޑިރެކްޓަރު އަހުމަދު އާތިފެވެ. އަދި ޑީޖޭއޭ ގެ ފަރާތުން މި އެއްބަސްވުމުގައި ސޮއިކުރެއްވީ ޖުޑީޝަލް އެޑްމިނިސްޓްރޭޓަރ ޑރ. އަބްދުﷲ ނަޒީރެވެ.\n2020 ވަނަ އަހަރުގެ ބެޖެޓުގައި ހިމަނައިގެން ހުޅުމާލޭގައި އަޅަން މި ނިންމި މިކޯޓު ކޮމްޕްލެކްސްގެ ފުރަތަމަ ފިޔަވަހީގައި 10 ބުރީގެ އެއް ޓަވަރު އެޅުމަށް ހަމަޖެހިފައިވާ ކަމަށް ޑީޖޭއޭއިން މައުލޫމާތުދޭއެވެ.\nޑީޖޭއޭ އިން ބުނީ، ކޯޓު ކޮމްޕްލެކްސް ހާއްސަ ކުރެވިގެންދާނީ ސިވިލް ކޯޓު، ފެމިލީ ކޯޓު އަދި ޖުވެނައިލް ކޯޓުގެ މަސައްކަތްތަކަށް ކަމަށެވެ. އެގޮތުން ޒަމާނީ ވަސީލަތްތަކާއިއެކު ހިދުމަތް ހޯދާ ފަރާތްތަކަށް ފަސޭހަވާނެ ފަދައިން އިމާރާތުގެ ހިދުމަތްތައް ޤާއިމު ކުރެވިގެންދާނެ ކަމަށް އެ އިދާރާއިން ބުންޏެވެ.\nއިމާރާތުގެ މަސައްކަތް ކުރިއަށް އޮތް ދެ އަހަރު ދުވަހުގެ ތެރޭގައި ނިމޭނެ ކަމަށް ވަނީ ލަފާކުރެވިފައެވެ. އަދި ދެވަނަ ފޭސްގައި ބާކީހުރި އެހެން ކޯޓުތަކަށް އެ ބިމުގައި ކޯޓު ކޮމްޕްލެކްސް އިމާރާތް ކުރެވިގެން ދާނެއެވެ.\nސޮއިކުރުމުގެ ރަސްމިއްޔާތުގައި ވާހަކަ ދައްކަވަމުން ޑރ. އަބްދުﷲ ނަޒީރު ވިދާޅުވީ ކޮމްޕްލެކްގައި ގިނަ ކޯޓު ރޫމްތަކެއް ހެދިގެން ދާނެކަމަށެވެ. އަދި އެއްފަހަރާ ގިނަ މައްސަލަތަކެއް ބެލުމަށް ފުރުސަތު ފަހިވެގެން ދިޔުމުގެ ސަބަބުން މައްސަލަތައް ނިމޭ ރޭޓް އަވަސްވެގެން ދާނެކަން އޭނާ ފާހަގަކުރެއްވިއެވެ.\nފުރަތަމަ ފިޔަވަހީގައި އިމާރާތްކުރާ މި ކޯޓް ކޮމްޕްލެކްސްގެ ބިންގާ އެޅުން މި މަހުގެ 20 ވަނަ ދުވަހު ހަވީރު ހުޅުމާލޭގައި ބޭއްވުމަށް ހަމަޖެހިފައިވާ ކަމަށް ޑީޖޭއިން މައުލޫމާތުދެއެވެ.\n444 ރުފިޔާގެ ވާހަކަދެއްކި މީހުން، 72000 ރުފިޔާއާ ހަމައިން ހަނު؟\nއަންހެން ދަރިއަކު ހޯދުމަށް ޝިލްޕާ ދެކުނު ހުވަފެން ކާމިޔާބު ވެއްޖެ


Music director Sajid-Wajid therein Wajid maruvejje\nބޮލީވުޑް ކޮމްޕޯސާ އަދި ލަވަކިޔުންތެރިޔާ ވާޖިދު ޚާން އުމުރުން 42 އަހަރުގައި މަރުވެއްޖެ އެވެ. ވާޖިދު މިއުޒިކް ތައްޔާރު ކުރަނީ އޭނާގެ އެއްބަނޑު އެއްބަފާ ސާޖިދު އާއެކު ސާޖިދު-ވާޖިދުގެ ނަމުގަ އެވެ. ވާޖިދު މަރުވިކަން ޔަގީން ކޮށްދެމުން ލަވަކިޔުންތެރިޔާ ސޯނޫ ނިގަމް ސޯޝަލް މީޑިއާގައި ކޮށްފައިވާ ޕޯސްޓެއްގައި ވަނީ ޔަގީންކޮށްދީފަ އެވެ.\nއިންޑިޔާގެ ބައެއް ނޫސްތަކުން ބުނެފައިވަނީ ވާޖިދު މަރުވީ ކޮވިޑް-19 ޖެހިގެން ކަމަށެވެ. ނަމަވެސް އަނެއްބައި ނޫސްތަކުން ބުނެފައިވަނީ ވާޖިދު މަރުވީ ކިޑްނީ އިންފެކްޝަނެއްގެ ސަބަބުން ކަމަށެވެ. ހޯމަ ވިލޭރޭ ވާޖިދު މަރުވެފައިވަނީ ވެންޓިލޭޓަރުގައި ބާއްވައިގެން ފަރުވާ ދެމުންދާތާ ހަތަރު ދުވަސް ފަހުންނެވެ.\nއިންޑިޔާ ލޮކްޑައުން ކުރި ފަހުން ވެސް ފިލްމީ ތަރި ސަލްމާން ޚާނަށް ސާޖިދު-ވާޖިދު ވަނީ ކޮރޯނާވައިރަހާ ގުޅޭ ލަވައެއް ތައްޔާރުކޮށްދީފަ އެވެ. "ޕިޔާރް ކޮރޯނާ" ކިޔާ މި ލަވަ ކިޔާފައިވަނީ އަދި ލަވައިގެ ވީޑިއޯގައި އެކްޓްކޮށްފައިވަނީ ވެސް ސަލްމާން ޚާނެވެ.\nއަދި މިދިޔަ ފިތުރު އީދަށް ޚާއްސަކޮށް ވެސް ސާޖިދު-ވާޖިދު ވަނީ "ބާއީ ބާއީ" ކިޔާ ލަވައެއް ސަލްމާނަށް ކޮމްޕޯސް ކޮށްދީފަ އެވެ. މިއީ ހިންދޫންނާއި މުސްލިމުންގެ ގުޅުން ރަނގަޅު ކުރުމުގެ މުހިއްމުކަން ބަޔާންކޮށްދީ ތައްޔާރު ކޮށްފައިވާ ލަވަ އެކެވެ.\nސާޖިދު-ވާޖިދު މިއުޒިކް ޑައިރެކްޓަރުންގެ ގޮތުގައި ބޮލީވުޑަށް ނެރެދިނީ ވެސް ސަލްމާނެވެ. އެއީ 1998 ގައި ރިލީޒްކުރި ސަލްމާންގެ "ޕިޔާރް ކިޔާ ތޯ ޑަރްނާ ކިޔާ" އިންނެވެ. އެ ފިލްމުގެ މިއުޒިކް އަލްބަމްގައި ހިމެނިފައިވަނީ ސާޖިދު-ވާޖިދު ތައްޔާރުކޮށްދިން އެންމެ ލަވަ އެކެވެ. "ތޭރި ޖަވާނީ ބަޅީ މަސްތު މަސްތު ހޭ" މި ލަވަ އެވެ.\nމިއުޒިކް ޑައިރެކްޓަރުންގެ މި ދެބެންގެ މޮޅުކަން ގިނަ ބަޔަކަށް ފާހަގަކުރެވި މަޝްހޫރުކަން ލިބުނީ 2010ގައި ރިލީޒްކުރި ސަލްމާންގެ "ދަބަންގް" އަށް ތައްޔާރުކޮށްދިން ރީތި މިއުޒިކާ އެކުގަ އެވެ. އޭގެ ފަހުން މި މީހުންނަށް ފަސް އެނބުރި ބަލާލާކަށް ނުޖެހުނެވެ. އެއަށް ވުރެ އެމީހުންގެ ޑިމާންޑް ފިލްމު އިންޑަސްޓްރީގައި ބޮޑުވި އެވެ.\nސާޖިދު-ވާޖިދު މިއުޒިކް ތައްޔާރުކޮށްދިން ރީތި ލަވަ ތަކުގެ ތެރޭގައި "ދަބަންގް"ގެ "ހުޅު ހުޅު ދަބަންގް ދަބަންގް"، "ޕާޓްނާ"ގެ 'ޑޫ ޔު ވޯންޓް އަ ޕާޓްނާ' އާއި ސޯނީ ދެ ނަކްރޭ'، "މުޖްސޭ ޝާދީ ކަރޯގޭ"ގެ 'ލާލް ދުޕައްޓާ' އަދި "އޭކް ތާ ޓައިގާ"ގެ 'މާޝާﷲ' ހިމެނެ އެވެ.\nލަވަކިޔުންތެރިޔެއްގެ ގޮތުގައި ވެސް ވާޖިދު ވަނީ ވަރަށް ގިނަ ލަވަތަކެއް ރެކޯޑް ކޮށްފަ އެވެ. އެގޮތުން "ސޯނީ ދެ ނަކްރޭ"، "ޑޫ ޔޫ ވޯންޓް އަ ޕާޓްނާ"، "ތުޖެ އަކްސާ ބީޗު ގުމާދޫން" އަދި "ޖަލްވާ" ފަދަ ލަވަތަކަކީ ވާޖިދު ކިޔައިދީފައިވާ ލަވަ ތަކެވެ.\nޒީ-ޓީވީގެ މިއުޒިކް ރިއަލިޓީ ޝޯ "ސާ ރޭ ގާ މާ ޕާ"ގެ ފަނޑިޔާރެއްގެ ގޮތުގައި ވެސް ބައެއް އަހަރުތަކުގައި ވާޖިދު ފެނިފައި ވެއެވެ.\nވާޖިދު މަރުވުމުގެ ހިތާމަ އިންޑިޔާގެ މިއުޒިކް އިންޑަސްޓްރީން ދަނީ ވަރަށް ބޮޑަށް ކުރަމުންނެވެ. އަދި ބައެއް ފިލްމީ ތަރިން ވެސް ސޯޝަލް މީޑިއާގައި ދަނީ އެންމެ 42 އަހަރުގައި ވާޖިދު މި ދުނިޔެ ދޫކުރުމުން އެކަމާ އިންތިހާއަށް ދެރަވާ ކަން ހާމަ ކުރަމުންނެވެ.\n"ވަރަށް ހިތާމަވެރި ހަބަރެއް. ވާޖިދު ބާއީގެ އަހަރެން އެންމެ ހަނދާން ނުނެތޭނެ އެކައްޗަކީ އޭނާގެ ހިނިގަނޑު. އަބަދުވެސް ހުންނާނީ ހިނިތުންވެފައި. އާއިލާއަށް ކެތްތެރިކަން ދެއްވާށި!" ބަތަލާ ޕްރިޔަންކާ ޗޯޕްޅާގެ ޓުވީޓްގައި ވެއެވެ.\nމިއުޒިކް ޑައިރެކްޓަރު ސަލީމް މާޗެންޓް ވެސް ވާޖިދުގެ ކުއްލި މަރުން ޝޮކެއް ލިބިފައިވާ ކަމަށް ބުނެ ޓުވީޓް ކޮށްފައި ވެއެވެ.\nމިއުޒިކް ޑައިރެކްޓަރު-ލަވަކިޔުންތެރިޔާ ވިޝާލް ދަދްލާނީގެ މެސެޖުގައި ބުނެފައިވާ ގޮތުގައި ވާޖިދުގެ ހުނަރާއި ރަނގަޅުކަން އަދި މީހުންނަށް ރަނގަޅަށް ބަލައިވެސް ނުގަނެވިގެން އުޅެނިކޮށް އޭނާ އެ ދިޔައީ އެވެ.


Miee Leonardo DiCaprio ge kureege photo eh noon!\nމިއީ ލިއަނާޑޯ ޑިކެޕްރިއޯގެ ކުރީގެ ފޮޓޯއެއް ނޫން!\nއެކްޓަރު ލިއަނާޑޯ ޑިކެޕްރިއޯއާ ވައްތަރު ކަމަށް ބުނެ މަޝްހޫރުކަން ލިބިފައިވާ ސްވިޑެންގެ ޒުވާނާ އޭނާގެ އިންސްޓަގްރާމްގައި ޝެއާކޮށްފައިވާ ފޮޓޯއެއް.\nމިއީ 1997 ވަނަ އަހަރު ނެރުނު ފިލްމު "ޓައިޓޭނިކް" އިން އަންހެން ކުދިންގެ ހިތްތައް ފަތަހަކޮށް ސުޕަސްޓާރަކަށް ބަދަލުވި އެމެރިކާގެ އެކްޓަރު ލިއަނާޑޯ ޑިކެޕްރިއޯ އަށް 22 އަހަރުގައި ނަގާފައިވާ ފޮޓޯތަކެއް ނޫނެވެ.\nމިއީ ސްވިޑެން އަށް އުފަން 21 އަހަރުގެ ޒުވާނެކެވެ. އޭނާ އެކްޓަރެއް އަދި މޮޑެލްއެއް ވެސް ނޫނެވެ. ބާޓެންޑާއެކެވެ.\nނަމަވެސް އޭނާ މި ވަނީ "ލިއަނާޑޯ ޑިކެޕްރިއޯ" އެއްގެ ގޮތުގައި ދުނިޔެ އަށް މަޝްހޫރުވެފަ އެވެ. އަމިއްލަ އަށް މޮޑެލްކޮށް އިންސްޓަގްރާމްގައި ޝާއިއުކުރަމުންދާ ފޮޓޯތަކުން ފެންނަ މި ޒުވާނާ ހޮލީވުޑްގެ ސުޕަސްޓާ ލިއަނާޑޯ ޑިކެޕްރިއޯއާ އާދަޔާހިލާފަށް ވައްތަރުވީމަ އެވެ.\nއޭނާގެ އިންސްޓަގްރާމަށް 150،000 އަށް ވުރެ ގިނަ ފޮލޯވަރުން މިހާރު ލިބިފައިވާއިރު މި ފޮޓޯތަކުން ފެންނަ ޒުވާނާ އާއި ޑިކެޕްރިއޯ ވަކިކުރަން އުނދަގޫވާ މިންވަރަށް އެއްވައްތަރު ކަމެވެ. މި ޒުވާނާގެ ނަމަކީ ކޮންރަޑް އެނާރުޑް އެވެ.\nލިއަނާޑޯ ޑިކެޕްރިއޯ (ކ) ގެ ޒުވާން ދުވަސްވަރުގެ ފޮޓޯއަކާއި ސްވިޑެންގެ މޮޑެލް.\nއޭނާ އަދި ފޮޓޯނަގައި ޝާއިއުކުރަމުން ދަނީ ވެސް ލިއަނާޑޯ ޑިކެޕްރިއޯ އެންމެ މަޝްހޫރުވި 90ގެ ސްޓައިލްތަކުގަ އެވެ. ލިއަނާޑޯގެ ހާއްސަ "ޕޯޒް" ތަކުގަ އެވެ.\nމި ފޮޓޯތައް ބަލައި ހައިރާންވެފައި ތިބި މީހުން ބުނަނީ މިއީ ލިއަނާޑޯ ޑިކެޕްރިއޯގެ ޒުވާން ދުވަސްވަރު ނަގާފައިވާ ފޮޓޯތަކެއް ކަމަށާއި މި ފޮޓޯތަކުން ފެންނަ ޒުވާނާ މިހާރުގެ ލިއަނާޑޯ އަށް ވުރެ ލިއަނާޑޯއާ މާ ވައްތަރު ކަމަށެވެ.


އޭފްސީ ކަޕްގެ އެންމެ މޮޅު ފަސް ގޯލުގެ ތެރޭގައި އަޝްފާގުގެ ގޯލެއް – Dhen.mv\nއޭފްސީ ކަޕްގެ އެންމެ މޮޅު ފަސް ގޯލުގެ ތެރޭގައި އަޝްފާގުގެ ގޯލެއް\nJune 13, 2020 - 1:10 pm\nއޭއެފްސީ ކަޕްގެ އެންމެ މޮޅު ފަސް ސޯލޯ ގޯލުގެ ތެރޭގައި ދިވެހި ޤައުމީ ޓީމުގެ ފޯވާޑް އަލީ އަޝްފާގް (ދަގަނޑޭ)ގެ އިންޑޯނޭޝިޔާގެ ޕާސިބޯ ކޮޅަށް ޖެހި މޮޅު ގޯލް ހިމަނައިފިއެވެ.\nއޭފްއެފްސީ ކަޕްގެ އެންމެ މޮޅު ސޯލޯ ގޯލް ހޮވުމަށް ނެގި ގަދަ ފަހެއްގައި ހިމެނުނީ އަޝްފާގު 2013ގައި ނިއުރޭޑިއަންޓަށް ކުޅުނުއިރު، ގްރޫޕް ސްޓޭޖުގައި އޭނާ ޖެހި ހިތްގައިމު ގޯލެވެ. މި ގޯލަކީ ޕާސިބޯގެ ހާފުގެ ތެރެއިން އަޝްފާގަށް އުމޭރު ދީން ޕާހަކުން ޕާސިބޯގެ އޭރިއާ ތެރެއަށް ދަގަނޑޭވަދެ އޭނާގެ އާދަޔާ ހިލާފު ހުނަރު ބޭނުންކޮށްގެން ޖަހާދިން މޮޅު ލަނޑެކެވެ. ހަތެއް ސުމަކުން ނިއު މޮޅުވި މި މެޗުގައި އަޝްފާގްވަނީ ފަސް ގޯލް ޖަހާފައެވެ. މި މެޗުގައި އަޝްފާގު ޖެހި ހިތްގައިމު ގޯލަށް ގިނަ ބައެއްގެ ސަމާލުކަން ލިބުނުއިރު، ސަރަހައްދީ ކުލަބުތަކުން އަޝްފާގަށް އެ އަހަރަށްފަހު ހުށަހެޅުންތައްވެސް ލިބުނެވެ. 2013ގެ އޭއެފްސީ ކަޕްގައި އަޝްފާގުގެ އެހީތެރިކަމާއިއެކު އެޓީމްވަނީ ކުއާޓަރ ފައިނަލްގައި ކުޅެފައެވެ.\nއޭއެފްސީން ވޯޓަށް ހުޅުވާލާފައިވާ ލިސްޓުގައި ދެން ހިމެނެނީ 2013 ވަނަ އަހަރު އޭއެފްސީ ކަޕްގައި ލުބުނާންގެ ސޮފާ އެފްސީގެ ހައިދަރު އަލީ ޖެހި ގޯލާއި، 2014 ވަނަ އަހަރު އިންޑިއާގެ ޗާޗިލް ބްރަދާސްގެ ފޯވާޑް ބަލްވަންތް ސިންހް ޖެހި ގޯލާއި، 2015 ގެ އޭއެފްސީ ކަޕްގައި އިންޑޮނޭޝިއާގެ ޕަސިޕޫރާ ޖަޔަޕޫރްގެ ބޯޒް ސޮލޯސާ ޖެހި ގޯލުގެ އިތުރުން 2018 ވަނަ އަހަރު މިޔަންމާގެ ޔަންގޮން ޔުނައިޓެޑްގެ ނައިޖީރިއާ ފޯވާޑް އިމަނުއެލް އަޒޫ ޗޮކުވޫ ޖެހި ގޯލު.\nކަޕްގެ އެންމެ މޮޅު ފަސް ގޯލުގެ ތެރޭގައި އަޝްފާގުގެ ގޯލެއް!\nއޭފްއެފްސީ ކަޕްގެ އެންމެ މޮޅު ސޯލޯ ގޯލް ހޮވުމަށް ނެގި ގަދަ ފަހެއްގައި ހިމެނުނީ އަޝްފާގު 2013ގައި ނިއުރޭޑިއަންޓަށް ކުޅުނުއިރު، ގްރޫޕް ސްޓޭޖުގައި އޭނާ ޖެހި ހިތްގައިމު ގޯލެވެ. މި ގޯލަކީ ޕާސިބޯގެ ހާފުގެ ތެރެއިން އަޝްފާގަށް އުމޭރު ދިން ޕާހަކުން ޕާސިބޯގެ އޭރިއާ ތެރެއަށް ދަގަނޑޭވަދެ އޭނާގެ އާދަޔާ ހިލާފު ހުނަރު ބޭނުންކޮށްގެން ޖަހާދިން މޮޅު ލަނޑެކެވެ. ހަތެއް ސުމަކުން ނިއު މޮޅުވި މި މެޗުގައި އަޝްފާގްވަނީ ފަސް ގޯލް ޖަހާފައެވެ. މި މެޗުގައި އަޝްފާގު ޖެހި ހިތްގައިމު ގޯލަށް ގިނަ ބައެއްގެ ސަމާލުކަން ލިބުނުއިރު، ސަރަހައްދީ ކުލަބުތަކުން އަޝްފާގަށް އެ އަހަރަށްފަހު ހުށަހެޅުންތައްވެސް ލިބުނެވެ. 2013ގެ އޭއެފްސީ ކަޕްގައި އަޝްފާގުގެ އެހީތެރިކަމާއިއެކު އެޓީމްވަނީ ކުއާޓަރ ފައިނަލްގައި ކުޅެފައެވެ.\nއޭއެފްސީން ވޯޓަށް ހުޅުވާލާފައިވާ ލިސްޓުގައި ދެން ހިމެނެނީ 2013 ވަނަ އަހަރު އޭއެފްސީ ކަޕްގައި ލުބުނާންގެ ސޮފާ އެފްސީގެ ހައިދަރު އަލީ ޖެހި ގޯލާއި، 2014 ވަނަ އަހަރު އިންޑިއާގެ ޗާޗިލް ބްރަދާސްގެ ފޯވާޑް ބަލްވަންތް ސިންހް ޖެހި ގޯލާއި، 2015 ގެ އޭއެފްސީ ކަޕްގައި އިންޑޮނޭޝިއާގެ ޕަސިޕޫރާ ޖަޔަޕޫރްގެ ބޯޒް ސޮލޯސާ ޖެހި ގޯލުގެ އިތުރުން 2018 ވަނަ އަހަރު މިޔަންމާގެ ޔަންގޮން ޔުނައިޓެޑްގެ ނައިޖީރިއާ ފޯވާޑް އިމަނުއެލް އަޒޫ ޗޮކުވޫ ޖެހި ގޯލެވެ.


Suoodge Massala Miadhu Cancelled\n22 ޖެނުއަރީ 2019 1 ކޮމެންޓް\nސުއޫދުގެ މައްސަލަ މިއަދު ކެންސަލް\nކްރިމިނަލް ކޯޓާއި ގުޅުވައިގެން މަރާލާފައިވާ މީހުންނާއި ގެއްލުވާލާފައިވާ މީހުންގެ މައްސަލަތައްބަލާ ކޮމިޝަނުގެ ރައީސް ހުސްނުއް ސުއޫދޫ ދެއްކެވި ވާހަކަތައް ބެލުމަށް މިއަދު ބާއްވަން ހަމަޖެއްސި އަޑުއެހުން ކެންސަލް ކޮށްފިއެވެ.\nކްރިމިނަލް ކޯޓުން ބުނީ ފަނޑިޔާރޔުންގެ މަޖިލީހުން ނިންމެވީ މިއަދުގެ އަޑުއެހުން ކެންސަލް ކުރުމަށް ކަމަށެވެ. އެހެން ނަމަވެސް ފަހުގެ ތާރީހެއްގައި އެ މައްސަލަ އަލުން ޝެޑިއުލްކޮށް އަންގާނެ ކަމަށް ކްރިމިނަލް ކޯޓުން ބުނެއެވެ.\nސުއޫދުގެ މައްސަލަ ބެލުމަށް ކްރިމިނަލް ކޯޓްގެ ފަނޑިޔާރުންގެ މަޖިލީހުން ނިންމީ ކްރިމިނަލް ކޯޓާއި އެކޯޓްގެ ފަނޑިޔާރުންގެ ހުރުމަތް ކެނޑޭގޮތަށް، ސުއޫދު ވާހަކަ ދެއްކެވިކަމަށް ބުނެއެވެ.\nކޮމިޝަނުން ބޭއްވި ނޫސްވެރިންގެ ބައްދަލުވުމެއްގައި ސުއޫދުވަނީ ފަނޑިޔާރުންނާ ހާއްސަކޮށް ކްރިމިނަލް ކޯޓާ އެކޯޓްގެ ފަނޑިޔާރުންނާ މާލޭގެ ގޭންގުތަކާއި ގާތްގުޅުން އޮންނަކަމަށް ވިދާޅުވެފައެވެ. އަދި އެމައްސަލަ ބެލުމަށް ޖުޑީޝަލް ސާރވިސް ކޮމިޝަނުން ކޮމެޓީއެއް އެކުލަވާލާފައިވާއިރު، އެކަމުގެ ހެކި އެކޮމިޓީއަށް ހުށަހަޅުއްވާފައި ވާނޭކަމަށް ސުއޫދު ވަނީ ވިދާޅުވެފައެވެ.\nސުއޫދުގެ ވާހަކަތަކާއި ގުޅިގެން ޝަރުއީ ދާއިރާގެ ހުރުމަތާއި ރައްކާތެރިކަމަށް ހުރަސް އެޅޭ އަދި ފަނޑިޔާރުންނާ މެދު އާންމު ރައްޔިތުންގެ ހިތްތަކުގައި ނުރުހުމާއި، ނުތަނަވަސްކަން އުފެދޭ ފަދަ ވާހަކަތައް އެއްވެސް ފަރާތަކުން ނުދެއްކުމަށް ޖޭއެސްސީން ކުރިންވަނީ އިލްތިމާސް ކޮށްފައެވެ.\nކޮމިޝަނުގެ ފަރާތުން ބޭއްވި ނޫސްވެރިންގެ ބައްދަލުވުމުގައި ފަނޑިޔާރުގެއާއި ފަނޑިޔާރުންނާއި ގުޅޭގޮތުން ސުއޫދު ދެއްކެވި ވާހަކަތަކާއި ގުޅިގެން ސްޕްރީމް ކޯޓުން ވެސް ކުރިން ވަނީ ބަޔާނެއް ނެރެފަ އެވެ. އެ ބަޔާނުގައި ބުނެފައިވަނީ، ސުއޫދުގެ ވާހަކަތަކުގެ ހެކި އެކޯޓަށް ހުށަހެޅުމަށް މަރުތައް ބަލާ ކޮމިޝަނުގައި އެދިފައިވާ ކަމަށެވެ. އޭގެ އިތުރުން ސުއޫދުގެ ވާހަކަތަކަކީ ޒިންމާދާރުކަން ކުޑަ ވާހަކަތަކެއް ކަމަށް ކްރިމިނަލް ކޯޓުން ބުނެފައި ވެއެވެ.\nކްރިމިނަލް ކޯޓުން ސުއޫދުގެ މައްސަލަ ކުރިއަށް ގެންދާއިރު ބައެއް ގާނޫނީ ބޭފުޅުން ވަނީ އެކަން އެގޮތަށް ނުކުރެވޭނެ ކަމަށް ވިދާޅުވެފައެވެ.\nކްރިމިނަލް ކޯޓް ސުއޫދު\nކުރިމޮނަލް ކޯޓާއި އެކޯޓުގެ ފަނޑިޔާރުންގެ ހުރުމަތް ކެނޑޭގޮތަށް ކުރާ ހުކުމްތަކޯ. މިކަމުގެ ސަބަބުން ނުކެނޑޭ ހުރުމަތެއް ވަކި ދެއްކި ވާހައަކުން ކެނޑޭނީ ކޮހިނެއް. ޚިޔާލުފާޅުކުރުމުގެ މިނިވަންކަން ހަމަކޮންމެމީހަކަށްވެސް ޤާނޫނުން ލިބިދޭ.


ނައިބު ރައީސް އަދި ސޯޝަލް ކައުންސިލްގައި ހިމެނިވަޑައިގަންނަވާ ވަޒީރުން ފިޔަވަތިއަށް ޒިޔާރަތްކުރައްވައި – މިނިސްޓްރީ އޮފް ޖެންޑަރ, ފެމިލީ އެންޑް ސޯޝަލް ސަރވިސަސް\nނައިބު ރައީސް އަދި ސޯޝަލް ކައުންސިލްގައި ހިމެނިވަޑައިގަންނަވާ ވަޒީރުން ފިޔަވަތިއަށް ޒިޔާރަތްކުރައްވައި\nPosted on 07/08/2016 21/11/2017\nހުޅުމާލޭގައި ޤާއިމުކޮށްފައިވާ ކުޑަކުދިންގެ ހިޔާ “ފިޔަވަތި” ގައި ދައުލަތުގެ ބެހެއްޓުމުގައި ދަށުގައި ދިރިއުޅެމުންދާ ކުދިންގެ ހާލު ބައްލަވައިލެއްވުމަށްޓަކައި ނައިބު ރައީސް އަލްފާޟިލް ޢަބްދުﷲ ޖިހާދު މިއަދު ފިޔަވަތި އަށް ޒިޔާރަތްކުރައްވައިފިއެވެ.\nމިނިސްޓަރ އޮފް ޖެންޑަރ އެންޑް ފެމިލީ އަލްފާޟިލާ އާމިނަތު ޒެނީޝާ ޝަހީދު ޒަކީގެ ދައުވަތަކަށް ނައިބު ރައީސް ފިޔަވަތި އަށް ކުރެއްވި މި ޒިޔާރަތުގައި އެ މަނިކުފާނުގެ އަރިހުގައި މިނިސްޓަރ އޮފް ހޯމް އެފެއާޒް އަލްފާޟިލް އަޒްލީން އަހުމަދާއި، މިނިސްޓަރ އޮފް ހެލްތް އަލްފާޟިލް ޢަބްދުﷲ ނާޡިމް އިބުރާހީމްއާއި، މިނިސްޓަރ އޮފް އިސްލާމިކް އެފެއާޒް ޑޮކްޓަރ އަޙުމަދު ޒިޔާދު އަދި ރައީސް އޮފީހުގެ ސްޓޭޓް މިނިސްޓަރ އަލްފާޟިލް މުޙައްމަދު ޣައްސާން މައުމޫނު ބައިވެރިވެ ވަޑައިގެންނެވިއެވެ.\nމިނިސްޓަރ ޒެނީޝާ ވަނީ މިޒިޔާރަތަށްފަހުގައި ނައިބުރާއިސް އަލްފާޟިލް ޢަބްދުﷲ ޖިހާދު އާއި ސޯޝަލް ކައުންސިލްގައި ހިމެނިވަޑައިގަންނަވާ ވަޒީރުން ފިޔަވަތިއަށް ޒިޔާރަތްކުރައްވާ އެމަރުކަޒުގައި ދިރިއުޅެމުންދާ ކުދިންނާއެކު ވަގުތުކޮޅެއް ހޭދަކުރެއްވިކަމަށްޓަކައި ޝުކުރުއަދާކުރައްވާ، މިޒިޔާރަތުގެ ސަބަބުން ދައުލަތުގެ ބެލުމުގައި ދަށުގައި ކުދިން ބަލަހައްޓާ މިފަދަ މަރުކަޒުތަކުގެ ޙާލަތު ރަނގަޅުކުރުމަށް މިނިސްޓްރީ ކުރަން ފަށާފައިވާ މަސައްކަތްތަކަށް އިތުރު ހިތްވަރެއް ލިބިފައިވާކަން ފާހަގަކުރައްވާފައެވެ.\nމިލިމާލެ ކުޑަކުދިންގެ ހިޔާއާއި، އަމާންހިޔާ އަދި ހުޅުމާލޭގެ ފިޔަވަތީގައި މިވަގުތު ދައުލަތުގެ ބެލުމުގެ ދަށުގައި ޖުމްލަ 153 ކުދިން ބަލަހައްޓަމުން ގެންދެއެވެ. މީގެތެރޭގައި މިޔަވަތީގައި9އަހަރުން ދަށުގެ 85 ކުދިން މިވަގުތުދަނީ ބަލަހައްޓަމުންނެވެ.\n7 އޯގަސްޓް 2016\nމިނިސްޓަރ އޮފް ޖެންޑަރ އެންޑް ފެމިލީ އަލްފާޟިލާ ޒެނީޝާ ޝަހީދު ޒަކީ، ސްޓޭކްހޯލްޑަރ ވާރކިންގ ގްރޫޕެއް އެކުލަވާލައްވައިފި →\n← މ. މުލަކަށް މިނިސްޓަރ ޒެނީޝާ ރަސްމީ ދަތުރުފުޅެއް ކުރައްވައިފި


Dhiraagaai Samsung gulhigen Galaxy note9tha'aarafu kuranee\nވިޔަފާރި - ސެމްސަންގް ގެލެކްސީ ނޯޓް9ފޯނ\nދިރާގާއި ސެމްސަންގް ގުޅިގެން ގެލެކްސީ ނޯޓް9ތައާރަފު ކުރަނީ\nރަސްމީކޮށް ހުކުރު ދުވަހުގެ ރޭ ތައާރަފު ކުރާނެ\nދިރާގު މެދުވެރިކޮށް ނޯޓް9ނެގި ކަސްޓަމަރުންނަށް ހަ މަސް ދުވަސް ވަންދެން ކޮންމެ މަހެއްގައި ފަސް ޖީބީގެ ހިލޭ ޑޭޓާ ލިބިގެންދާނެ\nފޯނު ޓެސްޓް ކުރުމުގެ އިންތިޒާމު މިހާރު ވެސް ދިރާގު ހެޑް އޮފީހުގެ އެކްސްޕީރިއަންސް ސެންޓަރ ގައި ވަނީ ހަމަޖެހިފައި\nކ. މާލެ 30 އޯގަސްޓު 2018 | ބުރާސްފަތި 18:51 2,553\nސެމްސަންގް ގެލެކްސީ ނޯޓް9ފޯން - ދިރާގު\nދިރާގުން ސެމްސަންގްގެ އެންމެ ފަހުގެ ޕްލޭގްޝިޕް ފޯނު ގެލެކްސީ ނޯޓް9ރާއްޖޭގައި ރަސްމީކޮށް ހުކުރު ދުވަހުގެ ރޭ ތައާރަފު ކުރަން ނިންމައިފިއެވެ.\nދިރާގު ހެޑް އޮފީހުގައި ބާއްވާ ހަފުލާގައި ދިރާގު މެދުވެރިކޮށް ފޯނުތައް ޕްރީއޯޑަރ ކުރެއްވި ކަސްޓަމަރުންނަށް ފޯނު ހަވާލު ކުރުން އޮންނާނެ ކަމަށާއި ރާއްޖޭގެ އެކި ކަންކޮޅުތަކުން ފޯނު ޕްރީ އޯޑަރ ކުރި ކަސްޓަމަރުންނަށް އަންނަ ހަފުތާ އިން ފެށިގެން އެ ކަސްޓަމަރަކާއި އެންމެ ގާތް ދިރާގު ރީޖަނަލް އޮޕަރޭޝަންސް ސެންޓަރަކުން ފަސޭހަކަމާއެކު ލިބޭނެ އިންތިޒާމު ދިރާގުން ވަނީ ހަމަޖައްސާފައެވެ.\nބާޒާރަށް ނިކުންނަ އެންމެ ފަހުގެ ފްލޭގްޝިޕް ފޯނުތައް، އެންމެ ފުޅާ ދާއިރާއެއްގައި ރާއްޖެއަށް ތައާރަފް ކުރާ އެންމެ ލުއި ފަސޭހަ އިންސްޓޯލްމެންޓް ޕްލޭންތައް ކަސްޓަމަރުންނަށް ފޯރުކޮށްދޭ ކުންފުންޏަކީ ދިރާގެވެ. އެހެންކަމުން މިފަހަރުވެސް ދިރާގު މެދުވެރިކޮށް ނޯޓް9ނެގި ކަސްޓަމަރުންނަށް ހަ މަސް ދުވަސް ވަންދެން ކޮންމެ މަހެއްގައި ފަސް ޖީބީގެ ހިލޭ ޑޭޓާ ލިބިގެންދާނެއެވެ. އަދި މީގެ އިތުރުން އޭކޭޖީ ބްރޭންޑްގެ ބްލޫޓޫތް ސްޕީކަރެއްވެސް ޕްރީ އޯޑަރ ކުރެއްވި ކަސްޓަމަރުންނަށް ލިބިގެން ދާނެއެވެ.\nސެމްސަންގް ގެ އެންމެ ފަހުގެ މި ފޯނު އަމިއްލައަށް ޓެސްޓް ކުރުމުގެ އިންތިޒާމު މިހާރުވެސް ދިރާގު ހެޑް އޮފީހުގެ އެކްސްޕީރިއަންސް ސެންޓަރ ގައި ވަނީ ހަމަޖައްސާފައެވެ.\nދިރާގަކީ ރާއްޖޭގައި ސެމްސަންގްގެ އޮތޮރައިޒްޑް ޑިސްޓިރިބިއުޓާ އެވެ. ދިރާގުން 2015 ވަނަ އަހަރުން ފެށިގެން ސެމްސަންގާއި ގުޅިގެން އަންނަނީ ރާއްޖޭގައި ސެމްސަންގް ގެ ފޯނުތައް ރަސްމީކޮށް ތައާރަފު ކުރަމުންނެވެ.\nސެމްސަންގް ގެލެކްސީ ނޯޓް9ގެ ތެރެއިން ތިން ވައްތަރެއްގެ ކުލައެއްގެ ފޯނު ހިޔާރު ކުރެވެއެވެ. އެ ކުލަތަކުގެ ތެރޭގައި މިޑްނައިޓް ބްލެކް، އޯސަން ބްލޫ، އަދި މެޓަލިކް ކޮޕާ ހިމެނެއެވެ.\nނޯޓް9ގައި ހުންނަނީ 6.4 އިންޗްގެ ސުޕަރ އެމޮލެޑް ޑިސްޕްލޭއެކެވެ. ހަމައެހެންމެ މުޅި ދުވަހު ބޭނުން ކުރެވޭވަރުގެ 4000 އެމްއޭއެޗްގެ ބެޓަރިއަކާއެކު ފޯނު އަންނައިރު 8 ޖީބީގެ ރެމް ހުންނާނެއެވެ. ހަމައެހެންމެ 512 ޖީބީގެ އިންޓާނަލް ސްޓޯރޭޖް ހުންނައިރު 512 ޖީބީގެ އެކްސްޓާނަލް ސްޓޯރޭޖްއަށް ވެސް ސަޕޯޓް ކުރާނެއެވެ. މިއާއެކު ނޯޓް9ވެގެންދާނީ ފްލެގްޝިޕް ފޯނުތަކުގެ ތެރެއިން 1 ޓީބީގެ ސްޓޯރޭޖް ހުންނަ ފުރަތަމަ ފޯނަށެވެ.\nމިދިޔަ އަހަރުގެ ނޯޓް 8 އެކޭ އެއްގޮތަށް ނޯޓް9ގައި ވެސް ޑުއަލް ކެމެރާ ހުންނައިރު ދެ ކެމެރާއަކީ ވެސް 12 މެގަޕިކްސެލް ޑުއަލް އެޕަރޗަރގެ ކެމެރާތަކެކެވެ. ނޯޓް9އިން ސުޕަރ ސްލޯ މޯޝަން ވީޑިއޯ ރެކޯޑް ކުރެވޭނެއެވެ.\nމިފަހަރުގެ ނޯޓްއާއެކު އަންނަ އެސް ޕެންއަށް ވެސް ވަނީ ބޮޑު ކުރިއެެރުންތަކެއް ގެނެސްފައެވެ. އެސް ޕެންއަށް ބުލޫޓޫތު ސަޕޯޓް ކުރާއިރު ފޯނާއި 30 ފޫޓު ދުރުން އެސް ޕެން ބޭނުން ކުރެވޭނެއެވެ. މިއަހަރު ވެސް ނޯޓް9އަކަށް ފާސްޓް ޗާޖިން އަދި ފާސްޓް ވަޔަލެސް ޗާޖިން ސަޕޯޓްކުރާނެއެވެ.\nއެމެރިކާ އަދި އިންގްލޭންޑްގެ މާކެޓަށް ނޯޓް9އެއް ރިލީޒް ކޮށްފައިވަނީ އޮގަސްޓް މަހުގެ 24 ވަނަ ދުވަހުއެވެ.


ރޭ ޕޮޒިޓިވް މީހުންގެ ތެރޭގައި7މަހުގެ ކުއްޖެއް ރޭ ޕޮޒިޓިވް މީހުންގެ ތެރޭގައި7މަހުގެ ކުއްޖެއް\n28 މޭ، 2020: ކޮވިޑް-19 އަށް ރެންޑަމް ސާމްޕަލް ނެގުން. ފޮޓޯ: އަލީ ނަސީރު / ޕީއެސްއެމްނިއުސް\nރާއްޖެއިން އިތުރު 44 މީހަކު ކޯވިޑް-19އަށް ޕޮޒިޓިވްވެ މި ބަލި ޖެހުނު މީހުންގެ އަދަދު 1591 އަރައިފިއެވެ.\nހެލްތް ޕްރޮޓެކްޝަން އެޖެންސީ، އެޗް.ޕީ.އޭއިން ވިދާޅުވީ، ޕޮޒިޓިވްވި މީހުންގެ ތެރޭގައި ހިމެނެނީ 13 ދިވެއްސަކާއި، 31 ބިދޭސީން ހިމެނޭ ކަމަށެވެ. ޕޮޒިޓިވްވި ބިދޭސީންގެ ތެރޭގައި ހިމެނެނީ ބަންގްލަދޭޝްގެ 29 މީހަކާއި، އިންޑިއާގެ2މީހުން ހިމެނެއެވެ. މިއާއެކު ރާއްޖޭން މި ބައްޔަށް ޕޮޒިޓިވްވި މީހުންގެ ޖުމްލަ ޢަދަދު މިހާރު މިވަނީ 1591 އަކަށް އަރާފައެވެ.\nރޭ ޕޮޒިޓިވް މީހުންގެ ތެރޭގައި7މަހުގެ ކުއްޖަކާއި7އަހަރުގެ ކުއްޖެއްގެ އިތުރުން 92 އަހަރުގެ މީހަކު ހިމެނެއެވެ،\nރާއްޖެއިން ކޯވިޑް-19އަށް ޕޮޒިޓިވްވި މީހުންގެ ތެރެއިން ގިނައީ ބިދޭސީންނެވެ. އެގޮތުން 1037 ބިދޭސީން ރާއްޖޭގައި ޕޮޒިޓިވްވެފައިވާއިރު، ދިވެހިންގެ ތެރެއިން ޕޮޒިޓިވްވެފައިވަނީ ޖުމްލަ 554 މީހުންނެވެ. އަދި ޕޮޒިޓިވްވި މީހުންގެ ތެރެއިން ބަންގްލަދޭޝް މީހުންގެ އަދަދު މިހާރުވަނީ 835 އަށް އިތުރުވެފައެވެ. ބަލިޖެހުނު އިންޑިއާއަށް ނިސްބަތްވާ މީހުންގެ އަދަދަކީ 517 އެވެ.\n1500 އަށްވުރެ ގިނަމީހުން ރާއްޖެއިން ކޯވިޑް-19އަށް ޕޮޒިޓިވްވެފައިވާއިރު ބަލިން ރަނގަޅުވެފައިވަނީ 242 މީހުންނެވެ. އަދި5މީހަކު ވަނީ ރާއްޖޭގައި މި ބަލީގައި މަރުވެފައެވެ. ރާއްޖެއިން ކޯވިޑް-19 ފެނުނުތާ3މަހަށްވުރެ ގިނަ ދުވަސްވެފައިވާއިރު، މަލޭގައި ކޯވިޑް-19 ފެތުރެންފެށުމާއެކު އިއުލާންކުރި ފުރަބަންދަށް އިއްޔެއިން ފެށިގެންވަނީ ލުއިތަކެއްދީފައެވެ.\nފުރަބަންދަށް ލުއިދިންނަމަވެސް ހުރިހާ ފަރާތްތަކުންވެސް ސިއްޙީގޮތުން އަޅަންޖެހޭ ރައްކާތެރިކަމުގެ ފިޔަވަޅުއެޅުމަށް ކަމާއިގުޅޭ ފަރާތްތަކުން ވަނީ އިރުޝާދު ދެއްވާފައެވެ.


Gaumiyyathuge emme muhimmu rukunu ge dhifaaugai thedhuvaakah...\nގައުމިއްޔަތުގެ އެންމެ މުހިންމު ރުކުނުގެ ދިފާއުގައި ތެދުވާކަށް ނުވޭތޯއެވެ؟\n1 ހަފްތާ,6ދުވަސް, 20 ގަޑި, 53 މިނެޓް, 33 ސިކުންތު ކުރިން 810ފަތޯނާ ފާއިޒް\nދިވެހީން ފަހުރުވެރިވާންޖެހޭ ގައުމީ ދުވަސް ދިވެހީންނާ ބައްދަލުކުރިއިރު، ގައުމިއްޔަތު މިއަދު އޮތީ ހަތަރުއަނގޮޅިއެއްގައެވެ.\nދިވެހީން 800އަށްވުރެ ގިނަ އަހަރު ވަންދެން އެދީން މަތީގައި ތިބި މާތްވެގެންވާ އިސްލާމް ދީން މި ފަސްގަނޑުން ފޮހެލުމަށްޓަކައި ބަޔަކު ރާވަމުން އައި ހީލަތްތެރި ރޭވުމެއްގެ ތެރެއިން ދިވެހި ރައްޔިތުން މިއަދު މިވަނީ ލިބިފައިވާ އެންމެ ބޮޑު ނިއުމަތް ބީވެ ދިޔުމުގެ ތުންފަތްމަތީގައެވެ. ދިވެހީންނަށް ލިބިފައިވާ އެންމެ މަތިވެރި ނިއުމަތަކީ އިސްލާމް ދީނެވެ. މި ކުޑަ ކުޑަ ގައުމުގައި އޮތް ހަމަޖެހުމާ، އަމާންކަމާ، އަހުވަންތަކަމުގެ ސިއްރަކީވެސް މާތްވެގެންވާ އިސްލާމް ދީނެވެ.\nދިވެހީންނަކީ ސައްތައިން ސައްތަ އިސްލާމީ ގައުމަކަށް ނިސްބަތްވާ ބަޔަކަށް ވުމަކީ އެކަމަށްޓަކައި ޣައިރު މުސްލިމު ގައުމުތަކުން އެހާ ގަޔާވާ ކަމަކަށް ނުވެއެވެ. ރާއްޖެ އަކީ ހަމައެކަނި މުސްލިމުން ދިރިއުޅޭ ގައުމެއްގެ ގޮތުގައި އޮންނަ އޮތުން ބަދަލު ކުރުމަށްޓަކައި އެކި ދުވަސްވަރު އެކި ފަރާތްތައް ދިވެހީންނާ ކުރިމަތިލައި މަސައްކަތްތަކެއް ކޮށްފައިވެއެވެ. އެއިން ކޮންމެ ފަހަރަކު ބޭރުގެ ދުޝްމިނުންނަށް ވާގިވެރިވީ ދިވެހީންގެ ތެރެއިން ބައެކެވެ.\nޕޯޗުގީޒުން ރާއްޖެ ގެންނަން އެހީތެރިވީ ނުވަ ވަނަ ހަސަން ރަސްގެފާނުއެވެ. 1988 ވަނަ އަހަރުގެ ނޮވެމްބަރުމަހުގެ ތިން ވަނަ ދުވަހު ރާއްޖެއަށް ލަންކާގެ ކުލީ ސިފައިން ގެނައުމުގެ އިސް މޭސްތިރިއަކަށް ހުރީ ހ.ހާޖަރާ ގޭ އަބްދުﷲ ލުތުފީއެވެ. އެއިން ކޮންމެ މީހަކުވެސް ދިވެހީންގެ ދުޝްމަނުންނާ ބައިއަތު ހިފަން ނިންމީ ސަައްތައިން ސައްތަ އިސްލާމީ ގައުމެއްގެ ގޮތުގައި ރާއްޖެ އޮންނާތީ އެކަން ބަދަލު ކުރުމުގެ ނުބައި ނިޔަތުގައެވެ. މިނިވަންކަމާއި އިންސާނީ ހައްގުތައް ރާއްޖޭގައި ނެތް ކަމަށް ބުނެ އެފަދަ މީހުން އަބަދުވެސް ގައުމަށް ޣައްދާރުވެފައިވަނީ ވެރިކަމުގެ އިއްޒަތް ހޯދުމަށާއި، އަމިއްލަ އެދުންތައް ހާސިލު ކުރުމަށް އޮންނަ ދަހިވެތިކަމެއްގެ ބޮޑު ކަމުންނެވެ.\nމިއީ ގައުމީ ދުވަސް ފާހަގަ ކުރަމުން އަންނައިރު ދިވެހި ރައްޔިތުން ވިސްނާލަން ޖެހޭ މުހިންމު ކަންކަމެވެ. ދިވެހި ގައުމިއްޔަތުގެ އެންމެ މުހިންމު ރުކުނަކީ އިސްލާމް ދީނެވެ. އެހެންނަމަވެސް އެ ދީން ފޮހެލަން ކުރާ މަސައްކަތުގެ ތެރެއިން ދިވެހީންނަށް މިއަދު މިވަނީ ބޮޑު ފިކުރީ ހަނގުރާމައެއް ކުރަން ޖެހިފައެވެ. އެއީ ދިވެހީންގެ ޅަދަރީންގެ ހިތްތަކުން އިސްލާމް ދީން ފޮހެލަން ކުރާ މަސައްކަތުގެ ތެރެއިން ހުޅަނގުގެ ލާދީނީ ފިކުރުތައް ދިވެހީންގެ މެދުގައި އާންމު ކުރުމަށްޓަކައި ކުރަމުން އަންނަ ފިކުރީ ހަނގުރާމައެކެވެ.\nއެ ހަނގުރާމަ ކުރަމުން އަންނަތާ އެތައް އަހަރުތަކެއް ވެފައިވާއިރު، މިހާރު އާދެވިފައިވަނީ އެހަނގުރާމައިގެ ވަރަށް ނުރައްކާތެރި ހިސާބަކަށެވެ. ލާދީނީ ވާހަކަތައް ދެއްކުމާއި، އެފަދަ މީހުންނަށް ހިތްވަރުދީ، އެފަދަ މީހުން ހިމާޔަތް ކުރުމުގައި މިއަދު އެންމެ އިސްކޮށް ތިއްބެވީ، ސަރުކާރުގެ އިސް ފަރާތްތައް ކަމަށް ގިނަ ބަޔަކު ދަނީ ބުނަމުންނެވެ.\nއަބަދު އެއް ވާހަކައެއް ކަންފަތައް އިވެމުންދާ ނަމަ އެވާހަކައެއް ގަބޫލު ކުރެވުމަކީ އިންސާނީ ތަބީއަތެވެ. ލާދީނީ ވާހަކަތައްވެސް ހަމަ އެފަދައެވެ. މިއަދު އަޅުގަނޑުމެންގެ ޅަ ދަރިންނަށް މީސްމީޑިއާގައި އިވެމުން، ފެންނަމުން ދަނީ ލާދީނީ ނުވަތަ އިސްލާމް ދީނަށާއި ކީރިތި ރަސޫލާއަށް ފުރައްސާރަ ކުރުމުގެ ވާހަކަތަކެވެ. މިއީ އެކުދީންގެ ހިތްތަކުގައި އޮންނަ އިސްލާމީ އަގީދާ ބަލިކަށި ކުރުވަން ބަޔަކު ގަސްތުގައި ހިންގަމުން އަންނަ ޖަރީމާއެކެވެ. އިސްލާމް ދީނާ ހިލާފު ވާހަކަތައް ދައްކައިގެން، އެ ވާހަކަތައް ޅަ ދަރީންގެ ސިކުނޑިތަކަށް ވިސްނައިދޭން ކުރާ މަސައްކަތަކީވެސް ކާމިޔާބުވެއްޖެނަމަ، އިސާހިތަކު މި ގައުމުން އިސްލާމް ދީނުގެ ނޫރު ނިވިގެން ދިޔުމުގެ ބިރުވެރިކަން އެބައޮތެވެ.\nމިއަދު ފާހަގަ ކުރަމުން އަންނަ ގައުމީ ދުވަހަކީ ކަޅު އަނދިރި ދުވަހެކޭ ބުނަން ޖެހެނީ މިހެންވެގެންނެވެ. އިސްލާމް ދީނާ ދެކޮޅަށް އަޅުގަނޑުމެންގެ މި ގައުމުގައި އެކި ޕްރޮޕެގެންޑާތައް ފަތުރަމުން އަންނައިރު، އެކަންކަމާމެދު ފިޔަވަޅު އަޅަންޖެހޭ މުއައްސަސާތައް ތިބީ ނިދިކުރައްވައިފައެވެ. އިސްލާމް ދީނަށް ހަޖޫޖަހައި، 125 ސަފްހާގެ ބޮޑު ރިޕޯޓެއް ނެރުނު ޖަމިއްޔާއާ މެދު އެޅުނު ފިޔަވަޅެއް ނެތެވެ. އެ ޖަމިއްޔާގެ މެމްބަރުންނަށް ދައުލަތުގެ ފައިސާއިން ބޮޑު މުސާރަތައް ދަނީ ދެމުންނެވެ. ފިޔަވަޅު އަޅާނެ ކަމަށް ވިދާޅުވެ، ރައްޔިތުންނަށް ހުވަފެން ދައްކަމުން އަންނައިރު، އެ ވިދާޅުވާ ފިޔަވަޅެއް އެޅުމުގެ ކުރީން، ސަރުކާރަށް ލިބިފައިވާ ރައްޔިތުންގެ މަޖިލީހުގެ ސުޕަ މެޖޯރިޓީގެ ބޭނުން ހިއްޕަވައިގެން، ޖަމިއްޔާތަކާ ބެހޭ ގާނޫނަން އިސްލާހު ގެންނަންވެސް ދަނީ މަސައްކަތް ކުރަމުންނެވެ.\nބޭނުމަކީ ދީނަށް ފުރައްސާރަކުރި މޯލްޑިވިއަން ޑިމޮކްރަސީ ނެޓްވޯކް އުވާލިޔަސް، އެޖަމިއްޔާގެ ހަރަކާތްތައް ހިންގޭނެ މަގު ކޮށައިދިނުމެވެ. ސަރުކާރުން މަޖިލީހަށް ފޮނުވަން ނިންމާފައިވާ އާ ބިލުގައި ޖަމިއްޔާތަކުގެ ހިންގުމުގެ އުސޫލަށް ގެންނަން ނިންމާފައިވާ ބަދަލުތަކުގެ ތެރޭގައި ބޭރު ގައުމެއްގައި ރަޖިސްޓްރީ ކޮށްފައިވާ ޖަމިއްޔާތައްވެސް ރާއްޖޭގައި ހިންގޭނެ ކަމަށް ބުނެފައިވެއެވެ.\nއަދި ބައެއް ޖަމިއްޔާތައް ރަޖިސްޓްރީ ނުކޮށް ހިންގޭނެ އުސޫލެއްވެސް އޭގައި ބަޔާންކޮށްފައިވެއެވެ. އެ ގާނޫނުގެ ބޭނުމަކީ އެމްޑީއެން ހިމާޔަތް ކުރުން ކަމަށް ގިނަ ބަޔަކު ދަނީ ތުހުމަތު ކުރުންނެވެ. އަދި ބޭރު ގައުމެއްގައި ރަޖިސްޓްރީ ކޮށްފައިވާ ޖަމިއްޔާތައް ރާއްޖޭގައި ހިންގޭނެ ގޮތް ހަދަން އުޅެނީ ކްރިސްޓިއަން ދީން ފަދަ ދީންތައް ރާއްޖެއަށް ގެންނަން އުޅޭ މީހުންނަށް އެ ފުރުސަތު ފަހިކޮށްދިނުމަށް ކަމަށްވެސް ގިނަ ބަޔަކު ދަނީ ތުހުމަތު ކުރަމުންނެވެ.\nގައުމީ ދުވަހުގައި އަޅުގަނޑުމެން މި ވާހަކަތައް ދައްކަން ޖެހެނީ ސަބަބެއް ނެތިއެއް ނޫނެވެ. މުހައްމަދު ތަކުރުފާނު ކަޅުއޮއްފުންމީގައި ޕޯޗުގީޒުންނާ ދެކޮޅަށް ނުކުމެވަޑައިގަތީ 15 އަހަރުވަންދެން ޕޯޗުގީޒުން ރާއްޖެ އަޅުވެތި ކުރަމުން އައިސް، އިސްލާމް ދީންވެސް މި ގައުމުން ފޮހެލަމުންދަނިކޮށެވެ. މިއަދު އަނެއްކާވެސް ދިވެހީންގެ ތެރެއިން ބަޔަކު ވާގިވެރިވެގެން އިސްލާމް ދީނާ ތޮޅެން މަސައްކަތް ކުރަމުން އެދަނީ އެފަދަ ކަންކަމަށް މަސައްކަތް ކުރާ ބޭރުގެ މުއްސަނދި ގައުމުތަކާ ޖަމިއްޔާތަކުގެ މަދަދު ލިބިގެންނެވެ. މިކަންކަމާ ދެކޮޅަށް ދިވެހީން ތެދުވާން ޖެހެނީ ބޮޑު ތަކުރުފާނު ކުރެއްވި މަތިވެރި ޖިހާދާއި، ވެވަޑައިގެންނެވި ގުރުބާނީގެ އަގުވަޒަން ކުރުމުގެ ގޮތުންވެސް މެއެވެ. ބޮޑުތަކުރުފާނަކީވެސް ދިވެހީންގެ ހަގީގީ ލޭ ހިނގި ދަރިއެކެވެ.\nމިއަދު ދިވެހިންގެ ތެރޭގައިވެސް އެފަދަ ފަހުލަވާނުން ތިބޭނެކަން ޔަގީނެވެ. ބޭނުންވަނީ ކުޑަކުޑަ ހިތްވަރެކެވެ. ވިސްނުންތެރިކަމާ ހިކުމަތްތެރިކަމާއެކު، ދީނާ ގައުމުގެ ދިފާއުގައި ދިވެހީން މިއަދު ތިބެން ޖެހޭނީ ކުރަން ޖެހުނު ކޮންމެ ކަމެއް ކުރަން ތައްޔާރަށެވެ. މި ދީނާ ގައުމަށްވުރެ ބޮޑު ވަކި ފަރުދެއް ނުވަތަ ޖަމިއްޔާއެއްވެސް މި ފަސްގަނޑުގައި ނުވާކަން ގިނަ ދިވެހި ރައްޔިތުން ހިތުގެ ފުންމިނުން ގަބޫލުކުރެއެވެ. އެހެންކަމުން މިއަދު ދިވެހީން އިސްލާމް ދީނުގެ ދިފާއުގައި ކެރިގެން ނުކުމެ ބަސް ބުނަން ޖެހެއެވެ. ތިބާ ނިސްބަތްވާ ސިޔާސީ ޕާޓީއަކަށްވުރެ އެ ދީން މަތިވެރިވެގެންވެއެވެ.\n2 ގަޑި ކުރިން 15 0\n2 ދުވަސް ކުރިން 2870 2


ހައްދުންމައްޗަށާއި ކޮޅުމަޑުލަށް ރައީސުލްޖުމްހޫރިއްޔާ އަލްއުސްތާޛު މައުމޫން ޢަބްދުލްޤައްޔޫމް ކުރެއްވި ދަތުރުފުޅުގައި ކޮޅުމަޑުލު އޮމަދޫގެ ރައްޔިތުންނާ ބައްދަލުކުރައްވައި ދެއްކެވި ވާހަކަފުޅު - The President's Office\nހައްދުންމައްޗަށާއި ކޮޅުމަޑުލަށް ރައީސުލްޖުމްހޫރިއްޔާ އަލްއުސްތާޛު މައުމޫން ޢަބްދުލްޤައްޔޫމް ކުރެއްވި ދަތުރުފުޅުގައި ކޮޅުމަޑުލު އޮމަދޫގެ ރައްޔިތުންނާ ބައްދަލުކުރައްވައި ދެއްކެވި ވާހަކަފުޅު\n14 މާރިޗު 1982، ރިފަރެންސް: MAG/1982/30\nއޮމަދޫއަށް އައިސް އޮމަދޫގެ ރައްޔިތުންނާ ބައްދަލުކޮށްލުމަށް މި ލިބުނު ފުރުޞަތަކީ، ވަރަށްވެސް އުފާވެރި ފުރުޞަތެއް. އަޅުގަނޑު މިހާރު މިއުޅެނީ ކޮޅުމަޑުލުގެ، މީހުން އުޅޭ ރަށްރަށަށް ކުރާ ދަތުރެއްގައި.\nއާދެ، މިރަށަކީ، އޮމަދޫއަކީ ކޮޅުމަޑުލުގެ ރަށްތަކުގެ ތެރެއިން ވަރަށް ޚާއްޞަގޮތެއްގައި ފާހަގަކޮށްލެވޭ ރަށެއް. ރަށުގެ ރައްޔިތުންނަކީ، ވަރަށްހީވާގި މަސައްކަތްތެރި ބައެއް. ރަށަކީ ތަނަވަސް ރަށެއް. ހަމައެފަދައިން، ރަށުގެ ރައްޔިތުންނަކީ ދީނަށް ލޯބިކުރާ، އަޚުލާޤު ރަނގަޅު އަދި ވަރަށް ހަމަޖެހޭ އެކުވެރި ދިރިއުޅުމެއް ދިރިއުޅެމުން އަންނަ ބައެއް. އެހެންވުމާއެކު، މިރަށަށް އައުމަކީ އަދި މިރަށަށް އައިސް ރަށުގެ ވެރިންނާއި ރައްޔިތުންނާ މުޚާޠަބުކޮށް ވާހަކަ ދެއްކުމަކީ ވަރަށްބޮޑު އުފަލެއް އަޅުގަނޑަށް ލިބޭކަމެއް. ރާއްޖޭގެ މީހުން އުޅޭ ރަށްރަށަށް، އަޅުގަނޑު ރައީސްކަމުގެ ހައިސިއްޔަތުން މިކުރާ ދަތުރުތަކުން ލިބޭ އުފަލުގެ އިތުރަށް، އޮމަދޫއަށް އައުމުން ލިބޭ ޚާއްޞަ އުފަލެއްވެސް އެބައޮތް. އާދެ، ތިޔައިގެ ތެރެއިން ބައެއް ބޭފުޅުން ހަނދުމަފުޅު ހުންނާނެ ފަދައިން، ވަރަށްކުރީ ޒަމާނެއްގައި، މީގެ ވަރަށްގިނަ އަހަރުތަކެއްގެ ކުރިން އަޅުގަނޑު މިރަށަށް އައިން، އަޅުގަނޑުގެ ޅަޢުމުރުގައި ވަރަށް ކުޑައިރު. އަޅުގަނޑާއި އަޅުގަނޑުގެ އަޚު ޢަބްދުﷲ ޙަމީދު، އަޅުގަނޑުމެން ދެބޭން މިރަށުގައި ދުވަސްކޮޅެއް ހޭދަކުރިން، އަޅުގަނޑުމެންގެ ބައްޕަޔާއެކުގައި. އެހެންވީމާ، ޅައިރުގެ ހަނދާންތައްވެސް މިއަދު އަޅުގަނޑަށް އިތުރުއުފާތަކެއް ގެނެސްދޭ. އެހެންވުމާއެކު، މިރަށަށް އައުމުން އަމިއްލަގޮތުން ލިބޭ އުފަލުގެ ވާހަކަވެސް ދަންނަވައިލުމަކީ، މިފުރުޞަތުގައި އަޅުގަނޑު ކޮށްނުލައި ދޫކޮށްނުލެވޭވަރުގެ ކަމެއް.\nއާދެ، ކޮންމެއަކަސް ރާއްޖެތެރޭގައި މީހުން ދިރިއުޅޭގޮތް ބަލައިލައި، ރާއްޖެތެރޭގެ ރައްޔިތުންނަށް އެކިގޮތްގޮތުން ސަރުކާރުގެ ފަރާތުން އެހީވެދީ، ރާއްޖެތެރެ ކުރިއަރުވައި ތަރައްޤީ ކުރުމަށް ސަރުކާރުން މަސައްކަތް ކުރުމުގެ ގޮތުން، އަޅުގަނޑު މި ދަތުރުކުރަމުން ގެންދަނީ. މިހާރު ރާއްޖޭގައި މީހުން އުޅޭ ރަށްރަށުގެ ތެރެއިން ވަރަށްގިނަ ރަށްރަށަށް އަޅުގަނޑަށް ދެވިއްޖެ. ވަރަށްގިނަ އަތޮޅުތަކަށް ޒިޔާރަތް ކުރެވިއްޖެ. އެ ދަތުރުތަކުން ލިބިފައިވާ މަޢުލޫމާތާއި، ފެނުނު ކަންތައްތަކާ އަދި އަޅުގަނޑު ފިޔަވައި، ސަރުކާރުގެ އެހެން، ކަންކަމާ ހަވާލުވެ ތިއްބެވި ވެރިންވެސް ރާއްޖެތެރެއަށް ކުރައްވަމުން ގެންދަވާ ދަތުރުފުޅުތަކުން ލިބިވަޑައިގަންނަވާ މަޢުލޫމާތާ، މިހުރިހާ ކަންތައްތަކުގެ މައްޗަށް ބަލައިފައި، ރާއްޖެތެރެ ކުރިއަރުވައި ތަރައްޤީ ކުރުމަށް މަޝްރޫޢެއް ސަރުކާރުން ވަނީ ރާވައިފައި. އަދި އެ މަޝްރޫޢުގެ ދަށުން މިހާރު މަސައްކަތްތައް ހިނގަމުން އެބަދޭ. އޮމަދޫގެ ރައްޔިތުންނަށްވެސް އެނގިވަޑައިގަންނަވާނޭ ފަދައިން، ރާއްޖެތެރެވަނީ ވަރަށް ހިތާމަވެރި ދަރަޖައަކަށް ވެއްޓިފައި، ހުރިހާގޮތަކުންވެސް. އެހެންވީމާ، ރާއްޖެތެރެވަނީ އެހުރިހާރޮނގަކުން ތަރައްޤީކުރަންވެފައި. ވަރަށް ގިނަ ދުވަސްތަކެއް ވަންދެން ރާއްޖެތެރެއަށް އެކަށީގެންވާ ސަމާލުކަމެއް ސަރުކާރުގެ ފަރާތުން ނުދީ އޮތުމުގެ ސަބަބުން ރާއްޖެތެރޭގެ ކަންތައްތައްވަނީ އެއްފަހަރާ އެއްގޮތަކަށްވެސް ރަނގަޅުނުކުރެވޭ ހިސާބަށް ދަށަށް ގޮސްފައި.\nއާދެ، ކޮންމެ ރޮނގަކުން ވިސްނިޔަސް، މިއީ ހަމަ ކަންތައް އޮތްގޮތް. ތަޢުލީމުގެ ގޮތުން ބެލިޔަސް، މީގެކުރިން ރާއްޖެތެރޭގައި ސަރުކާރުގެ ފަރާތުން ހިންގާ އެއްވެސް މަދަރުސާއެއް ނެތް. މިހާރު މާތްﷲގެ ވާގިފުޅާއެކު، ކޮންމެއަތޮޅެއްގައި ސަރުކާރުގެ ހަރަދުގައި ހިންގާ މަދަރުސާއެއް އެބަހުރި. އަދި ބައެއްއަތޮޅުތަކުގައި އަތޮޅުތަޢުލީމީމަރުކަޒުތައް މިހާރުވަނީ އުފެދިފައި. މިއަތޮޅުގައިވެސް އާދެ، ތިމަރަފުށީގައި މިއަތޮޅުގެ ތަޢުލީމީމަރުކަޒު މިހާރު ހިނގަމުން އެބަދޭ. އޭގެއިތުރުން ބައެއް އެހެން މަދަރުސާތައްވެސް ބައެއް އަތޮޅުތަކުގައި ސަރުކާރުން ހުޅުވާގޮތަށްވަނީ ހަމަޖެހިފައި. އަދި ސަރުކާރުގެ ހަރަދުގައި އެ މަދަރުސާތައް ހިންގޭނެ. މިކަންކަން ސަރުކާރުގެ ފަރާތުން އެކުރަނީ ރާއްޖެތެރޭގެ ރައްޔިތުންނަށް ކުރާ ޚިދުމަތެއްގެ ގޮތުގައި. އަދި ޚާއްޞަކޮށް، ރާއްޖެތެރޭގައި ދިރިއުޅޭ، ކިޔަވާ ޢުމުރުގެ ކުދިންނަށް ތަޢުލީމު ހާސިލުކުރުމުގެ ފުރުޞަތު ހޯދައިދިނުމަށްޓަކައި.\nއާދެ، ތަޢުލީމުގެ ބޭނުމާއި، އޭގެ މަޤްޞަދު އެއީ އެއްގޮތަކަށްވެސް މާ ދިގުކޮށް އެއާ ދޭތެރޭގައި ވާހަކަ ދައްކަން ބޭނުންވާ މައުޟޫޢެއް ނޫން. މިރަށުގެ ރައްޔިތުންނަށްވެސް އެކަން ރަނގަޅަށް އެނގިވަޑައިގަންނަވާނެ، ތަޢުލީމާ ނުލައި އަޅުގަނޑުމެންނަށް ކުރިއަށް ނުދެވޭނެކަން. ތަޢުލީމަކީ ތަރައްޤީއަށްޓަކައި އެންމެ ފުރަތަމަ ބޭނުންވާ ކަންތައްކަން. އަދި އަޅުގަނޑުމެންގެ ދަރިންނަށް އެދެވޭ އުފާވެރި ހަމަޖެހޭ ހަޔާތެއް ފެންނާނީވެސް އެކުދިންނަށް ތަޢުލީމު ލިބިގެންކަން. އެހެންވީމާ، މިހާރު ދައުލަތުގެ ސިޔާސަތަކީ ތަޢުލީމަށް އެންމެމަތީ އަހަންމިއްޔަތު ދިނުން. ޚާއްޞަކޮށް، ރާއްޖެތެރޭގެ ތަޢުލީމަކީ ވޭތުވެދިޔަ އެތައް ޖީލުތަކެއްގެ ދުވަސްތަކުގައި އެއްވެސްކަހަލަ ޚިދުމަތެއް އެއަށް ކުރެވިފައިނުވާ ކަމަކަށްވާތީ. އެހެންވީމާ، މިހާރު ސަރުކާރުގެ ފަރާތުން ރާއްޖެތެރޭގެ ތަޢުލީމަށް ވަރަށްބޮޑު އަހަންމިއްޔަތެއްދޭ. އާދެ، އޭގެ ސަބަބުން އަޅުގަނޑު ކުރިން މިދެންނެވި މަދަރުސާތައް ސަރުކާރުގެ ފަރާތުން ރަށްރަށުގައި ހިންގަމުން އެ ގެންދަނީ.\nސަރުކާރުގެ ފަރާތުން އަތޮޅުތަކުގައި މިހާރު ހިންގަމުން މިގެންދާ މަދަރުސާތައް ހިންގުމުންވެސް އަދި އެކަށީގެންވާ އަދަދަކަށް ކިޔަވާ ކުދިންނަށް ތަޢުލީމު ހާސިލުކުރުމުގެ ފުރުޞަތު ލިބިދެވޭނެ ކަމަކަށް ނުފެނޭ. އެއީ ކޮންމެ އަތޮޅެއްގައި ސަރުކާރުގެ ފަރާތުން އެއް މަދަރުސާ ނުވަތަ ދެ މަދަރުސާ ނުވަތަ ތިން މަދަރުސާ ހިންގި ކަމުގައިވިޔަސް، އަތޮޅުގެ ކިޔަވާ ކުދިންނަށް، އެ ތިން ތަނުން ނުވަތަ އެ ދެ ތަނުން ނުވަތަ އެ މަދަރުސާއަކުން ޖާގައެއް ނުލިބޭނެ. ނުވަތަ ތަޢުލީމު ހާސިލުކުރުމުގެ ފުރުޞަތެއް ނުލިބޭނެ. އެހެންވުމާއެކު، ސަރުކާރުން އެކުރާ މަސައްކަތްތަކުގެ އިތުރަށް، އަމިއްލަފަރާތްތަކުންވެސް، އާދެ، ރަށްރަށުގެ ރައްޔިތުންގެ ފަރާތުންވެސް ވަރަށްބޮޑު މަސައްކަތްތަކެއް އަދިވެސް ކުރައްވަންޖެހޭނެ. ކޮންމެރަށެއްގައިވެސް މަކްތަބެއް އުފައްދައިގެން ހިންގުމަކީ، އެރަށުގެ ރައްޔިތުންގެ މަސްއޫލިއްޔަތަކަށް ވާންވާނެ. ރަށުގައި ތިބޭ، ތަނަވަސްކަން ލިބިފައި ތިބޭ މީހުންގެ އެހީގައި ނުވަތަ ރަށުގެ ރައްޔިތުންގެ އެހީގައި އެފަދަ ކަންތައްތައް ރާއްޖޭގައި ކުރިއަށް ގެންދެވެންވާނެ.\nއާދެ، އަޅުގަނޑަށްވެސް އެނގޭ، މިރަށުގައިވެސް މަކްތަބެއް ހިނގަމުންދާކަން. އޭގެ މާނަޔަކީ މިރަށުގެ ރައްޔިތުން ތަޢުލީމަށް އަހަންމިއްޔަތު ދެއްވާކަން. މިރަށުގެ ރައްޔިތުންގެ ފަރާތުން އެކިއެކި އެހީ ތަޢުލީމު ކުރިއެރުވުމަށްޓަކައި ލިބެމުންދާކަން. އަދި ޚާއްޞަކޮށް، ރަށުގެ ރައްޔިތުންގެ ތެރެއިން ތަނަވަސްކަން ލިބިގެންވާ މީހުންގެ އެހީވެސް އެތަންތަނަށް ލިބެމުންދާކަމުގެ ހެތްކެއް އެއީ. ކޮންމެއަކަސް އޮމަދޫއަކީ ހުރިހާ ގޮތަކުންވެސް ވަރަށް އެދެވޭ ފެންވަރަކަށް ކަންތައްތައް ހުރި ރަށެއްކަން ޔަޤީން. އޮމަދޫގެ ރައްޔިތުންނަކީ އަޅުގަނޑު ކުރިންވެސް ދެންނެވި ފަދައިން، ވަރަށް ހަމަޖެހޭ، އެކުވެރި އަދި އުފާވެރި ދިރިއުޅުމެއް އުޅެމުންދާ ބައެއް. ދީންވެރި ބައެއް. ޖަމާޢަތުގައި ހުރިހާ ވަގުތެއްގައިވެސް ނަމާދުކުރުމަށް ޚާއްޞަ ސަމާލުކަމެއްދޭ ބައެއް. އެހެންވުމާއެކު، މިރަށުގެ ރައްޔިތުންގެ ފަރާތުން މިދެންނެވި ފަދަ އިޖުތިމާޢީ ޚިދުމަތްތަކަށް ވަރަށް އެކަށީގެންވާ ސަމާލުކަމެއް ލިބޭނެކަމީ އެއްވެސް ޝައްކެއްހުރި ކަމެއް ނޫން. މިރަށުގައި ހިނގަމުންދާ މަކްތަބު، އެމަކްތަބަށް އިތުރު އެހީތައް ރައްޔިތުންގެ ފަރާތުން ލިބޭނެކަން ޔަޤީން. އަދި ރައްޔިތުންގެ އެހީއާއި، ވެރިންނާއި ރައްޔިތުން އެކުވެގެން އެ ކުރައްވާ މަސައްކަތްތަކުގެ ސަބަބުން މިރަށުގެ ދަރިންނަށް ތަޢުލީމު ހާސިލު ކުރުމުގެ މަގު މިހާރަށްވުރެ ފަހިވާނެކަމަށް އަޅުގަނޑު އުންމީދު ކުރަން.\nއާދެ، އަޅުގަނޑު ކުރިން ދެންނެވި، ރާއްޖެތެރެ ތަރައްޤީ ކުރުމުގެ މަޝްރޫޢުގެ ދަށުން މިރަށަށް ކަނޑައެޅިފައިވާ ބައެއް ކަންތައްތައް އެބަހުރި. އާދެ، އެއީ ވަރަށްގިނަ ރަށްރަށުގައި މިހާރު ކުރަން ޖެހިފައިވާ ކަމެއް. އެއްކަމަކީ ފަޅުތެރެ ފުންކުރުން. އެއީ، ވަރަށްގިނަ ރަށްރަށަށް ލަފައިފުރައި އުޅުމަކީ ވަރަށްދަތި ކަމަކަށްވެފައި އޮންނަނީ. ފަޅުގެ ދަތިކަމުން، ފަޅުގެ ތިލަކަމުން. އެހެންވީމާ، ފަޅުފުންކުރުން އެއީ ރާއްޖެތެރޭގެ ވަރަށްގިނަ ރަށްރަށުގައި މިހާރު ކުރަން ޖެހިފައިވާ މަސައްކަތެއް. އެކަން ކުރުމަށް ހަމަޖެހިފައިވަނީ، މިދެންނެވި މަޝްރޫޢުގެ ދަށުން ރަށުގެ ރައްޔިތުން ކުރާގޮތަށް، ސަރުކާރުން ހަރަދުދިނީމާ. އެހެންވީމާ، މިރަށުގެ ރައްޔިތުންވެސް އެ މަސައްކަތް ފެށްޓެވީމާ ނުވަތަ ފަށްޓަވަން ގަސްދުކުރެއްވީމާ، ސަރުކާރުން އެކަމަށް ކަނޑައެޅިފައިވާ ފައިސާ ދޫކުރާނެ. އޭރުން އެކަންތައް ކުރިއަށް ގެންދެވިދާނެ.\nދެންއޮތްކަމަކީ ނެރު ގޮއްވުން. އާދެ، އެއީ ރަށުގެ ރައްޔިތުންނަށް ވާވަރަށްވުރެ މާބޮޑު މަސައްކަތެއް. އެ މަސައްކަތުގައި ޚާއްޞަ ސާމާނުތަކެއް ބޭނުންކުރަންޖެހޭ. އަދި ވަކިބަޔަކަށް އެކަން ކުރެވެނީ. އެހެންވީމާ، އެކަން ސަރުކާރުގެފަރާތުން އިރާދަކުރެއްވިއްޔާ ކުރިއަށް ގެންދާނެ. މިހާރުވެސް ނެރު ގޮއްވުމުގެ މަސައްކަތް ފޯއްމުލަކުގައި ކުރެވެމުން އެބަދޭ. އޭގެކުރިން ށ. އަތޮޅުގައި އެ މަސައްކަތް ކުރެވުނު. އެހެންވީމާ، އެ މަސައްކަތްވެސް ދަނީ ކުރިއަށް. ކުރެވެމުންދަނީ. އެހެންނަމަވެސް އެކަންތައްތައް ކުރަންވެފައިވާ ރަށްރަށް ގިނަކަމާއެކު، އަދި އެ މަސައްކަތް ކުރެވެނީ، އެމަސައްކަތުގެ ބާވަތުން ވަކިމޫސުމެއްގައި ކަމަށްވާތީ، ހުރިހާރަށެއްގައި އަދި އެމަސައްކަތް ނުފެށެނީ. އިރާދަކުރެއްވިއްޔާ، މިރަށަށްވެސް އެ މަސައްކަތްކުރާމީހުން އައިސް އެކަންތައް ކުރާގޮތަށް ހަމަޖެހޭނެ.\nއާދެ، އަޅުގަނޑު ދެންނެވި، ރާއްޖެތެރެ ތަރައްޤީކުރުމުގެ މަޝްރޫޢުގެދަށުން މިދެންނެވި ކަންތައްތަކުގެ އިތުރަށްވެސް ކަންތައްތައް އެބަ ހިނގަމުންދޭ. ކޮންމެއަކަސް ތަރައްޤީ ކުރުމުގެ މަސައްކަތަކީ ހަމައެކަނި ސަރުކާރުން ކުރެވޭނެ ކަމެއްނޫން. ސަރުކާރުން އެކަމާ އެހީވެވިދާނެ. ބައެއް މަޝްރޫޢު ރޭވިދާނެ، އޭގެ އެންމެ ފޮނި ނަތީޖާ ފެންނާނީ، ރައްޔިތުން އެއްބާރުލައްވައިގެން އެ މަސައްކަތްތައް ކުރިއަށް ގެންދެވި މިންވަރަކުން.\nއާދެ، ތަރައްޤީގެ މަގުގައި ކުރަންހުރި ކަންތައްތަކަކީ ހަމައެކަނި މިދެންނެވީކީނޫން. ތަރައްޤީގެ މަގުގައި ކުރަންއޮތް ވަރަށްބޮޑުކަމެއް، މަސައްކަތްތެރިކަން އިތުރުކުރުން. މަސައްކަތުން ލިބޭ އާމްދަނީ އިތުރުކުރުން. އެހެން ޢިބާރާތަކުން ދަންނަވަންޏާ، އިޤުތިޞާދީ ގޮތުން ކުރިއަށް ގެންދިޔުމަށްޓަކައި މަސައްކަތް ކުރުން. އެއީ ވަރަށްބޮޑު އަހަންމިއްޔަތެއް، އަޅުގަނޑުމެންގެ ރާއްޖެ މިއަދު ދޭންވެފައިވާ ކަމެއް. ރާއްޖެއަކީ ދުނިޔޭގައިވާ ޤައުމުތަކުގެ ތެރެއިން ބޮޑު ޤައުމެއް ނޫން. ތަނަވަސް ޤައުމެއްވެސް ނޫން. އަޅުގަނޑުމެންގެ ރާއްޖެއަކީ ކުޑަކުޑަ ޤައުމެއް. އެއްވެސްކަހަލަ ޤުދުރަތީ މުއްސަނދިކަމުގެ ވަސީލަތްތަކެއް ނެތް ތަނެއް. މިދެންނެވީ ތެޔޮކަހަލަ، އެކިއެކި މަޢުދަން ކަހަލަ، އެއްވެސް އެބާވަތުގެ ޤުދުރަތީ މުއްސަނދިކަމުގެ ވަސީލަތެކޭ ބުނެވޭކަހަލަ އެއްޗެއް ރާއްޖެއަކު ނެތް. އަޅުގަނޑުމެންގެ ރާއްޖޭގައި ހުރިހާވެސް އެއްޗަކީ އަޅުގަނޑުމެން ބާނާމަސް ނުވަތަ އަޅުގަނޑުމެންގެ ވަށައިގެންވާ ކަނޑުގައި اللّـه سبحـانـه وتعـالى ލައްވައިފައިވާ ބޮޑު ނިޢުމަތް. އާދެ، އޭގެ ބޭނުން އަޅުގަނޑުމެން މިގެންދަނީ ކުރަމުން. އެއިން ލިބޭ އެއްޗަކުން މިހާތަނަށް ދިވެހިރާއްޖެ ދިރިއުޅެފައިވަނީ ނުވަތަ ދިވެހިރާއްޖޭގައި އަޅުގަނޑުމެން ދިރިއުޅެމުން އައިސްފައިވަނީ. ހަމައެއާއެކުގައި މިހާރުވެސް އަޅުގަނޑުމެންގެ ކުރިމަތީގައި އޮތް އެންމެބޮޑު ނިޢުމަތަކީ އެއީ. އަޅުގަނޑުމެންގެތެރެއިން އެންމެގިނަމީހުން ކުރާ މަސައްކަތަކީވެސް މަސްވެރިކަމާބެހޭ މަސައްކަތްތައް. އާދެ، އެއީ ކަނޑުމަސްވެރިކަން ކަމުގައިވިޔަސް، ފަރުމަސްވެރިކަން ކަމުގައިވިޔަސް، ކެޔޮޅުކަމުދިޔުން ކަމުގައިވިޔަސް، އަދި އެނޫންވެސް މަސްވެރިކަމާ ގުޅޭގޮތުން ކުރެވޭ މަސައްކަތްތައް ކަމުގައިވިޔަސް، އަޅުގަނޑުމެންގެ މުޅި ދިރިއުޅުން ބިނާވެފައިވަނީ ކަނޑުގެ މައްޗަށް.\nއެހެންވީމާ، މަސްވެރިކަމާބެހޭ ހުރިހާ ކަމެއްވެސް ތަރައްޤީކޮށް، ކުރިއަށް ގެންދިޔުމަކީ، އިޤުތިޞާދީ ގޮތުން ކުރިއަށް ދާ ދިޔުމުގައި، އަޅުގަނޑުމެން ޚާއްޞަ ސަމާލުކަމެއް ދޭންޖެހޭނެކަމެއް. އެގޮތުންވެސް ސަރުކާރުން ކުރަމުންގެންދާ މަސައްކަތްތައް، އޮމަދޫގެ ރައްޔިތުންނަށް ވަންހަނާވެގެނެއް ނުވާނެ. މަސްދޯނިފަހަރުގައި އިންޖީނު ބަހައްޓައިދިނުން، ރާއްޖެތެރެއިން ތެޔޮ ލިބޭނެ އިންތިޒާމު ހަމަޖައްސައިދިނުން، ނިޔަމިކަމަށް އެހީވެދޭ ބައްތިތައް ރާއްޖެތެރޭގައި ބެހެއްޓުން މިހެންގޮސް ތަފާތު ކަންތައްތައް މިހާރުވެސް ކުރެވެމުން އެބަދޭ. އެހުރިހާ ކަމެއް އަދި ފުރިހަމަނުވިކަމުގައި ވިޔަސް، މަސައްކަތް ދަނީ ކުރެވެމުން. އިރާދަކުރެއްވިއްޔާ، މާލަސްތަކެއްނުވެ އެކަމުން ލިބޭ ފައިދާތައް، ރާއްޖެތެރޭގެ ރައްޔިތުންނަށްވެސް އިހުސާސް ކުރެއްވެން ފަށާނެ.\nއާދެ، ސަރުކާރުން އެކުރާ މަސައްކަތްތަކުގައި ރައްޔިތުން ވަރަށްބޮޑަށް އެއްބާރު ލައްވަންޖެހޭނެ. އެއީ ސަރުކާރުން ކިތަންމެބޮޑު މަޝްރޫޢެއް ރޭވިޔަސް، އަދި ކިތަންމެ ގިނަ ހަރަދެއް ކުރިކަމުގައިވިޔަސް، އެއިން އެދެވޭ ނަތީޖާއެއް ފެންނާނީ ރައްޔިތުން އެކަމުގައި ބައިވެރިވެގެން އެއްބާރުލެއްވި މިންވަރަކުން ކަމަށްވާތީ. ސަރުކާރުން މަސްދޯނިފަހަރުގައި އިންޖީނު ބަހައްޓައިދިން ކަމުގައިވިޔަސް، މަސްދޯނިފަހަރު މަހަށް ފުރައިގެން އެއިން އެއްޗެއް ލިބޭނީ. އެހެންވީމާ، ސަރުކާރުން އެކުރާ މަސައްކަތްތަކުގައި ފިސާރި ތެދުވެރިކަމާއެކު ރައްޔިތުން ބައިވެރިވުމަކީ، އެކަންކަމުން އެދެވޭ ނަތީޖާއެއް ލިބުމަށްޓަކައި ކޮންމެހެން ބޭނުންވާ ކަމެއް.\nއާދެ، މަސްވެރިކަން ތަރައްޤީކުރުމާ ދޭތެރޭގައި، މާގިނަ ވާހަކަތަކެއް ދައްކާކަށް ނުޖެހޭނެ. އެއީ މިރަށުގެ ރައްޔިތުންނަށްވެސް ވަރަށް ރަނގަޅަށް އެނގިވަޑައިގަންނަވާނެ ކަމެއް. ރަށަކީ މަސްވެރި ރަށެއް. އާދެ، އެއް މޫސުމެއްގައި މަސްވެރިކަން ވަރަށް ރަނގަޅަށް ކުރާ ރަށެއް. އެހެންވީމާ، މަސްވެރިކަން ތަރައްޤީ ކުރުމުން ލިބޭނެ ފައިދާތައް، މިރަށުގެ ރައްޔިތުންނަށް ރަނގަޅަށް އެނގޭނެ. މަސްވެރިކަމުގެ އިތުރަށް، މިރަށުގައި ކުރެވޭ އެހެން މަސައްކަތްތައްވެސް އެބަހުރި. އާދެ، އެންމެބޮޑު އެއް މަސައްކަތެއްކަމަށް އަޅުގަނޑަށް އެނގިފައިވަނީ ބިމުގައިކުރެވޭކަހަލަ މަސައްކަތްތައް. އެކިބާވަތުގެ އެއްޗެތި ހެއްދުން. ޚާއްޞަކޮށް، މިރުސް. މިރުސް ހައްދައިގެން މިރަށުގެ ރައްޔިތުންނަށް ވަރަށްބޮޑު ތަނަވަސްކަމެއް ލިބެމުންދާކަން އަޅުގަނޑަށް އެނގޭ. އެއީ ވަރަށް އުފާކުރުން ޙައްޤު ކަމެއް. އެހެންވީމާ، އެކަހަލަ މަސައްކަތްތައްވެސް އިތުރުކުރައްވައިގެން، އެއިންވެސް ލިބޭ އާމްދަނީ އިތުރުކުރެއްވޭތޯ ބެއްލެވުމަކީ، ކޮންމެހެން ކުރައްވަންޖެހޭނެ ކަމެއް. އަޅުގަނޑުމެންނަށް ލިބޭ އާމްދަނީއެއް އިތުރުވެގެން، އަޅުގަނޑުމެންގެ ދިރިއުޅުން މިހާރަށްވުރެ ތަނަވަސްވާނީ، އަދި ކުރިއަށްދާނީ.\nއާދެ، ކޮންމެއަކަސް އަޅުގަނޑު ކުރިންވެސް ދެންނެވި ފަދައިން، މިރަށަކީ اللّـه سبحـانـه وتعـالىގެ ހެޔޮ ރަޙްމަތްފުޅުން، އެހެން ރަށްރަށާ އަޅައިބަލާއިރު ތަނަވަސް ރަށެއް. މަސައްކަތްތެރި، ހީވާގިބަޔަކު އުޅޭރަށެއް. އެހެންވީމާ، މިމޭރުމުން މާގިނަ ވާހަކަތަކެއް މިރަށުގައި ދައްކާކަށް ނުޖެހޭނެކަން އަޅުގަނޑަށް އެނގޭ.\nއާދެ، ކޮންމެއަކަސް އަޅުގަނޑު ދާ ހުރިހާ ރަށެއްގައިވެސް މިނުކުތާތަކުގެ މައްޗަށް އަލިއަޅުވައި ވާހަކަދައްކައި ހަދަން. މަސައްކަތްތެރިކަން އިތުރުކުރުން. ޚާއްޞަކޮށް، މަސްވެރިކަން ކުރިއަށް ގެންދިޔުން. އަދި އެނޫންވެސް އެހެން މަސައްކަތްތައް ކޮށްގެން، އަޅުގަނޑުމެންގެ އާމްދަނީ އިތުރުކުރެވޭތޯ ބެލުން. ތަޢުލީމަށް އަހަންމިއްޔަތުދީގެން، އަޅުގަނޑުމެންގެ ދަރިންނަށް ތަޢުލީމު ހާސިލުކޮށްދިނުމުގެ ފުރުޞަތު، އަޅުގަނޑުމެން އަމިއްލައަށްވެސް ތަނަވަސްކޮށްދިނުން. ސަރުކާރުން ވެދޭ އެހީތަކުގެ އިތުރަށް، އަޅުގަނޑުމެންގެ މަސައްކަތުން އެކުދިންނަށް ކިޔަވައިދެވޭތޯ ބެލުން. އަދި އެއާއެކުގައި އަޅުގަނޑުމެންގެ ތެރޭގައި އޮންނަ ގުޅުންތައްވެސް ރަނގަޅުކުރުން. އަޅުގަނޑުމެންނަކީ މުސްލިމުން ކަމަށްވެފައި، އެއް ޤައުމެއްގެ އަހުލުވެރިން ކަމަށްވާތީ، އަޅުގަނޑުމެންގެ މެދުގައި އޮންނަންވާނީ އެކުވެރިކަމާއި އެއްބާރުލުމުގެ ގުޅުންކަން ރައްޔިތުންނަށް ހާމަކޮށްދީ، އެކަމަށް ބާރުއެޅުން. އެރޮނގުންވެސް މާގިނަ ވާހަކަތަކެއް ދައްކާކަށެއް މިރަށުގައި ނުޖެހޭ. މިރަށަކީ އެއްގޮތަކަށްވެސް މީހުންގެ މެދުގައި މައްސަލަޖެހޭ ރަށެއް ނޫން. އެހެންވީމާ، މިރަށުގެ ރައްޔިތުންނަށް އެކަން ވަރަށް ރަނގަޅަށް މިހާރުވެސް އިހުސާސް ކުރެއްވޭ. އަޅުގަނޑުގެ އެދުމަކީ އެކަން އެގޮތަށް ދެމިއޮތުން. އަބަދުވެސް އޮމަދޫގެ ރައްޔިތުންނަކީ އެކުވެރި ބަޔަކު ކަމުގައިވުން. މިހާރުވެސް ތިޔަ ތިއްބެވި ފަދައިން، ކޮންމެ މީހަކުވެސް އަނެކުންގެ ޙައްޤުތަކަށް ރައްކާތެރިވުން. ކޮންމެ މީހަކުވެސް އެހެން މީހުންނަށް ކަމޭހިތައި، އެހެން މީހުންނަށް އިޙުތިރާމު ކުރަމުން ގެންދިޔުން. އެއްވެސް މީހަކު ކުރާ ކަމަކުން ނުވަތަ ބުނާ އެއްޗަކުންވެސް އެހެން މީހަކަށް އެއްވެސްކަހަލަ އުނިކަމެއް، ގެއްލުމެއް، އަނިޔާއެއް ލިބޭގޮތްނުވުން. އެންމެންނަކީ އެކުވެރި އުޚުއްވަތްތެރި ބައެއް ކަމުގައި އަބަދުވެސް ތިބުން. އާދެ، އެގޮތުގެ މަތީގައި މިރަށުގެ ރައްޔިތުން ދެމިތިއްބެވުމަށް އަޅުގަނޑު ނަޞޭޙަތްތެރިވަން. އޭރުން މިހާރަށްވުރެވެސް ބޮޑަށް ތަނަވަސްކަން ލިބި، މިހާރަށްވުރެވެސް ހުރިހާ ކަންތައްތައް ކުރިއަށްދާނެކަން ޔަޤީން.\nއާދެ، އަޅުގަނޑުގެ ވާހަކަކޮޅު ނިންމައިލާނީ، މިރަށުގެ ރައްޔިތުންގެ ފަރާތުން އަޅުގަނޑަށް ތިޔަ ފާޅުކުރެއްވި މަރުޙަބާގެ ޝުޢޫރުތަކަށްޓަކައި އިޚުލާސްތެރިކަމާއެކު މިރަށުގެ ރައްޔިތުންނަށާއި ވެރިންނަށް ޝުކުރު ދަންނަވަމުން. މިރަށަށް އައުމަކީ އަޅުގަނޑު ކުރިންވެސް ދެންނެވި ފަދައިން، އަޅުގަނޑަށް ވަރަށްގިނަ ގޮތްގޮތުން އުފާ ލިބޭކަމެއް. އަދި މިރަށުގެ ރައްޔިތުންގެ ފަރާތުން އެހާ އިޚުލާސްތެރިކަމާއެކު އަޅުގަނޑަށް މަރުޙަބާ ވިދާޅުވެ، މިހުރިހާ ކަމެއް ފެނިގެން ދިޔުމުގެ ސަބަބުންވެސް އިތުރު އުފާތަކެއް އަޅުގަނޑަށް އިހުސާސް ކުރެވިއްޖެ. އެހެންވީމާ، އެކަންކަމަށްޓަކައި މިރަށުގެ ވެރިންނަށާއި ރައްޔިތުންނަށް އަޅުގަނޑުގެ ހިތުގެ އެންމެ ފުންމިނުން ޝުކުރު އަދާކުރަން. ހަމައެއާއެކުގައި އޮމަދޫގެ ރައްޔިތުންނަށް ބާއްޖަވެރި އުފާވެރި ހަޔާތެއް اللّـه سبحـانـه وتعـالى ދެއްކެވުން އެދި ދުޢާކުރަން. އަދި މިރަށުގެ ރައްޔިތުން ކުރައްވާ މަސައްކަތްތަކުގައި ހެޔޮ ތައުފީޤު ލެއްވުމަށާއި، އަބަދުވެސް ހެޔޮގޮތުގައި އެކުވެރިކަމާއެކު ހުރިހާ އެންމެންވެސް ކުރިއަށްދިޔުމުގެ މަގު ތަނަވަސްކޮށްދެއްވުން އެދި އެކަލާނގެ ޙަޟްރަތަށް ދުޢާކުރަން.


Guest house thakah culinary tourism thaaarafu kuranee\nގެސްޓްހައުސްތަކަށް ކަލިނަރީ ޓޫރިޒަމް ތައާރަފު ކުރަނީ\nއއ. އުކުޅަހަށް ދިޔަ ޓޫރިސްޓުން ތަކަށް ރަށުގެ ޗާޓު ދައްކަނީ- ފޮޓޯ: އުކުޅަސް މޯލްޑިވްސް\nގެސްޓްހައުސް އެސޯސިއޭޝަން އޮފް މޯލްޑިވްސް (ގޭމް) އިން ގެސްޓްހައުސްތައް މެދުވެރިކޮށް "ކަލިނަރީ ޓޫރިޒަމް" ތައާރަފު ކުރަން މަސައްކަތް ތަކެއް ފަށަން ތައްޔާރު ވެއްޖެ އެވެ.\nގޭމްގެ ބޯޑް މެންބަރު ކޯޕަރޭޓް އެފެއާޒް، މުހައްމަދު ވާފިރު ވިދާޅުވި ގޮތުގައި ރަށްރަށުގައި ލިބެން ހުރި ހާއްސަ ކެއުންތައް ގެސްޓްހައުސްތައް މެދުވެރިކޮށް ދުނިޔެއަށް ޕްރޮމޯޓް ކުރަން "ގެސްޓްރޮނޮމިކް ޓޫރިޒަމް" ނުވަތަ "ކަލިނަރީ ޓޫރިޒަމް" އަށް ހާއްސަކޮށް އިޓަލީގެ ޓުއާ އޮޕަރޭޓަރުންގެ ޓީމަކާ ޔޫރަޕިއަން ޔުނިވާސިޓީ އޮފް ޓޫރިޒަމްގެ ރައީސް މާދަމާ ރާއްޖެ ވަޑައިގަންވަން ނިންމާފައވާ ކަމަށެވެ.\n"ބޭނުމަކީ އެ ރަށެއްގައި ހާއްސަކޮށް ލިބެން ހުރި ކެއުންތައް އިޓަލީގައި ޕްރޮމޯޓްކޮށް، ގެސްޓްހައުސް ތަކަށް އަންނަ އިޓަލީ މީހުން އިތުރު ކުރުން. އޭރުން ގެސްޓްހައުސްތަކަށް އަންނަ އިޓަލީ މީހުންނަށް އެނގޭނެ ކޮބައިކަން މި ބާވަތުގެ ކެއުންތައް ލިބެން ހުރި ތަންތަނަކީ،" ވާފިރު ވިދާޅުވި އެވެ.\nގެސްޓްހައުސް އެސޯސިއޭޝަންގެ މިހާރުގެ ބޯޑު\nއޭނާ ވިދާޅުވީ އެ ޓީމުގެ ދަތުރުގައި އއ. ރަސްދޫ އަށާއި އއ. އުކުޅަހަށް އަދި ބ. ފެހެންދޫ އަށްދާނެ ކަމަށެވެ. އަދި މުސްތަގުބަލުގައި އެހެން ގައުމުތަކުގެ ޓުއާ އޮޕަރޭޓަރުން ވެސް ރާއްޖެ ގެންނަން ހަމަޖެހިފައިވާ ކަމަށް ވެސް ވާފިރު ވިދާޅުވި އެވެ.\nއަގޯޑާއާ ގުޅިގެން ވޯކްޝޮޕް ތަކެއް ފަށަނީ\nގޭމް އިން ވަނީ އޮންލައިން ބުކިން ސަައިޓް "އަގޯޑާ" އާ ގުޅިގެން ގެސްޓްހައުސް ތަކަށް ހާއްސަ ވޯކްޝޮޕް ތަކެއް ބާއްވަން ވެސް ނިންމާފަ އެވެ.\nވާފިރު ވިދާޅުވީ ޓްރެއިން ކުރި އަށް ދާނީ ހުޅުމާލޭގައި ކަމަށާ، ނަމަވެސް ކުރިއަށް އޮތްތަނުގައި މުޅި ރާއްޖޭގައި މި ފަދަ ސިލްސިލާ ވޯކްޝޮ ތަކެއް ބާއްވަން ނިންމާފައިވާ ކަމަށެވެ.\nޓޫރިޒަމް މިނިސްޓްރީގެ ތަފާސް ހިސާބުތައް ދައްކާ ގޮތުގައި މިހާރު ރާއްޖޭގެ 546 ގެސްޓްހައުސްއެއްގައި 8,989 އެނދު އެބަހުއްޓެވެ.